text: 1Chunka pishqayoq wataña rey Tiberio César ashka nación llaqtakunata gobiernashaqtinmi, chay p'unchawkunapi prefecto hina kamachiq karanku: Judea provinciapi Poncio Pilato; Galilea provinciapi Herodes Antipas; Iturea provinciapi hinallataq Traconite provinciapiwan Herodes Antipaspa wawqen Felipe; Abilinia provinciapitaq Lisanias sutiyoq runa prefecto karan. 2Israel nacionniyoq sacerdotekunapa jefenkunañataqmi karanku Anaswan Caifaspiwan. Chay p'unchawkunallapitaqmi Zacariaspa wawan Bautizaq Juanpas huk ch'inñeq lugarpi kasharan. Chaypi kashaqtinmi Diosqa payman rimaykuran, (saynapi Diosmanta willakuq profeta kananpaq). 3Chaymi Bautizaq Juanqa Jordán nisqa mayupa ladonman riran. Chay mayuq patankunapi purispanmi, Bautizaq Juanqa runakunaman willaran khaynata: —Huchaykichista saqespayá, Diosman kutirikuychis, huchaykichis perdonasqa kananpaq. Hinaspataq bautizachikuychis, nispa. 4Kaykunataqa Diosmanta willakuq ñawpaq profeta Isaiasmi Bautizaq Juanmantaqa ña escribiranña khaynata: “Ch'inñeq desierto lugarpin huk runa altollamantaña rimaspa willakushan khaynata: ‘Sonqoykichista allichaychis Diosmanta Hamuq Salvadorta chashkinaykichispaq, imaynan wiksu ñankunata allichanku chay hinata. 5Diosmanta Hamuq Salvadorta chashkinaykichispaqqa, sonqoykichista allichaychis, imaynan llapallan wayq'okunapas hunt'asqa kanman hinata, imaynan tukuy orqokunapas, hinallataq moqokunapas pampayachisqa kanman hinata, imaynan q'ewi-q'ewi ñankunapas derechasqa kanman hinata, imaynan khallka-khallka ñankunapas allichasqa kanman hinata, sonqonchista allichasunchis. 6Saynapin kay pachapi llapallan runakuna Diosmanta Hamuq Salvadorninchista rikunqaku’ ”, nispa 7Hinaqtinmi ashka runakuna riranku Juanwan bautizachikuq. Chaymi Bautizaq Juanqa paykunata rikuspa khaynata niran: —¡Mach'aqwaypa miraynin hina runakuna! Qankunamanri, ¿pitaq nisurankichis Diospa castigonmanta ayqekunaykichispaqrí? 8Tukuy huchaykichismanta wanakuspayá, allin kawsaypiña puriychis. Amataq piensaychishchu: “Noqaykuqa ñawpaq abueloyku Abrahampa mirayninmanta kasqaykuraykun salvasqa kasaqku”, nispachu. (Saynataqa piensaranku Diospi Abraham anchata iñispa confiasqanraykun). Ichaqa noqan nisqaykichis, sichus Dios munanman chayqa, Abrahammanta miramuq runakunamanmi kay rumikunatapas tukurachinman. 9Imaynan mana ruruq sach'akunatapas dueñonqa, saphinmanta orqospa, hachawan takaspa ninaman wikch'uyun, saynallatataqmi Diospas ruwanqa mana allin ruwaq runakunawanqa, nispa. 10Chaykunata uyarispankun runakunaqa Juanta tapuranku khaynata: —¿Imatataq ruwaykuman salvasqa kanaykupaqrí? nispa. 11Juanñataqmi contestaran: —Pipas ishkay p'achayoq kaspaqa, hukninta mana p'achayoqman qoykuchun. Mikhunayoq kaqpas, mana mikhunayoqman qoykuchun, nispa. 12Saynallataqmi Roma llaqtapaq impuesto cobraq runakunapas hamullarankutaq Juanwan bautizachikunankupaq. Hinaspan Juanta tapukuranku khaynata: —Yachachikuq, noqaykuri ¿imatataq ruwaykuman salvasqa kanaykupaqrí? nispanku. 13Juanñataqmi contestaran khaynata: —Qankunaqa, amayá mas-mastaraqchu cobraychis; aswanqa kamachiq autoridadpa leyninman hinallayá cobraychis, nispa. 14Chaymantan huk soldadokunapas Juanta tapukullarankutaq: —Noqaykuri, ¿imatataq ruwasaqkurí? nispanku. Juanñataqmi paykunata contestaran: —Qankunaqa amayá ni pitapas amenazaspachu imankutapas qechuychis, nitaq yanqamanta tumpaspachu pagachikuychispas. Aswanqa pagoykichiswanyá contentakuychis, nispa. 15Chaymi Juanpa nisqanta uyarispanku chaypi kaq runakunaqa admirakuranku. Hinaspan sonqonku ukhullapi tapukuranku khaynata: “Icha, ¿paychu Diosmanta Hamuq Salvadorninchisqa?” nispanku. 16Chaymi Juanqa, chaypi kaq runakunata niran: —Noqaqa unullawanmi qankunataqa bautizaykichis. Aswanqa hukraqmi hamushan noqamanta aswan más atiyniyoq. Paymi Diospa Santo Espiritunta qosunkichis qankunapi kananpaq; hinallataq bautizasunkichispas ninawan hina. Noqaqa manan paypa husut'anpa watullantapas pashkanaypaq hinachu kani. 17Pay hamuspanmi t'aqanqa allin runakunata mana allin runakunamanta, imaynan pajanmanta trigota akllaspa wayrachinku chay hinata. Ichaqa allin ruwaq runakunatataqmi salvanqa. Mana allinpi kawsaq runakunatataqmi mana wañuq nina rawrayman wikch'uyuspa k'ananqa, chaypi wiña-wiñaypaq ñak'arinankupaq, nispa. 18Saynatan Juanqa Diosmanta runakunaman willaran allin willakuykunata. 19Hinallataq Juanqa q'aqcharan kamachiq Herodes Antipastapas, wawqen Felipepa warmin Herodiaswan waqllikusqanmanta, hinallataq tukuy mana allinkuna ruwasqanmantawan ima. 20Chaymi Herodes Antipasqa anchata phiñakuspa, Bautizaq Juantaqa carcelman churachiran. Chayta ruwaspanmi Herodesqa astawanraq huchallikuran. 21Manaraq carcelman churashaqtinkun, Juanqa runakunata bautizasharan. Chaymanmi Jesuspas riran Juanwan bautizachikuq. Chay ratopin, Jesusqa Diosmanta mañakushaqtin, hanaq pacha cielo kicharikuran. 22Hinaqtinmi Diospa Santo Espiritun paloma hina urayamuran Jesuspa hawanman. Hinaspan chay ratopi hanaq pachamanta nimuran khaynata: —Qanmi kanki ancha munakusqay Waway. Qanwanmi anchata kusikuni munasqayta ruwasqaykirayku, nispa. 23Kinsa chunka watayoq hina kashaspanmi, Jesusqa qallariran runakunaman yachachiyta. Runakunapa piensayninman hinaqa, Jesusqa Joseypa wawanmi karan. Joseyñataqmi Eliypa wawan karan. 24Eliyñataqmi Matatpa wawan karan, Matatñataqmi Leviypa wawan karan, Leviyñataqmi Melquipa wawan karan, Melquiñataqmi Janapa wawan karan, Janañataqmi Joseypa wawan karan, 25Joseyñataqmi Matatiaspa wawan karan, Matatiasñataqmi Amospa wawan karan, Amosñataqmi Nahumpa wawan karan, Nahumñataqmi Eslipa wawan karan, Esliñataqmi Nagaipa wawan karan, 26Nagaiñataqmi Maatpa wawan karan, Maatñataqmi Matatiaspa wawan karan, Matatiasñataqmi Semeipa wawan karan, Semeiñataqmi Joseypa wawan karan, Joseyñataqmi Judapa wawan karan, 27Judañataqmi Joanapa wawan karan, Joanañataqmi Resapa wawan karan, Resañataqmi Zorobabelpa wawan karan, Zorobabelñataqmi Salatielpa wawan karan, Salatielñataqmi Neripa wawan karan, 28Neriñataqmi Melquipa wawan karan, Melquiñataqmi Adipa wawan karan, Adiñataqmi Cosampa wawan karan, Cosamñataqmi Elmadampa wawan karan, Elmadamñataqmi Erpa wawan karan, 29Erñataqmi Josueypa wawan karan, Josueyñataqmi Eliezerpa wawan karan, Eliezerñataqmi Jorimpa wawan karan, Jorimñataqmi Matatpa wawan karan, 30Matatñataqmi Leviypa wawan karan, Leviyñataqmi Simeonpa wawan karan, Simeonñataqmi Judapa wawan karan, Judañataqmi Joseypa wawan karan, Joseyñataqmi Jonanpa wawan karan, Jonanñataqmi Eliaquimpa wawan karan, 31Eliaquimñataqmi Meleapa wawan karan, Meleañataqmi Mainanpa wawan karan, Mainanñataqmi Matatapa wawan karan, Matatañataqmi Natanpa wawan karan, 32Natanñataqmi Davidpa wawan karan, Davidñataqmi Isaipa wawan karan, Isaiñataqmi Obedpa wawan karan, Obedñataqmi Boozpa wawan karan, Boozñataqmi Salmonpa wawan karan, Salmonñataqmi Naasonpa wawan karan, 33Naasonñataqmi Aminadabpa wawan karan, Aminadabñataqmi Arampa wawan karan, Aramñataqmi Esrompa wawan karan, Esromñataqmi Farespa wawan karan, Faresñataqmi Judapa wawan karan, 34Judañataqmi Jacobpa wawan karan, Jacobñataqmi Isaacpa wawan karan, Isaacñataqmi Abrahampa wawan karan, Abrahamñataqmi Tareypa wawan karan, Tareyñataqmi Nacorpa wawan karan, 35Nacorñataqmi Serugpa wawan karan, Serugñataqmi Ragaupa wawan karan, Ragauñataqmi Pelegpa wawan karan, Pelegñataqmi Heberpa wawan karan, Heberñataqmi Salapa wawan karan, 36Salañataqmi Cainanpa wawan karan, Cainanñataqmi Arfaxadpa wawan karan, Arfaxadñataqmi Sempa wawan karan, Semñataqmi Noeypa wawan karan, Noeyñataqmi Lamecpa wawan karan, 37Lamecñataqmi Matusalenpa wawan karan, Matusalenñataqmi Enocpa wawan karan, Enocñataqmi Jaredpa wawan karan, Jaredñataqmi Mahalaleelpa wawan karan, Mahalaleelñataqmi Cainanpa wawan karan, 38Cainanñataqmi Enospa wawan karan, Enosñataqmi Setpa wawan karan, Setñataqmi Adanpa wawan karan, Adanñataqmi Diospa unanchasqan karan.


c: text/html

text: 1Señor Diosmi nin: Moab runakunan sinchitaña huchallikun, chaymi paykunataqa muchuchisaqpuni, Edom reypa tullunkunatan ruphaykachirqan usphayachinankama. 2Chaymi Moab suyuta ninawan hap'iykachisaq, Queriotpi qhapaq wasikunatataq ruphaykunqa. Hinan Moabqa awqa-tinkuy qaparkachaypi trompetapas waqashaqtin wañunqa. 3Moab kamachikuqtan wañuchisaq, hinallataq llapa umalli runakunatapas, ninmi Señor Diosqa. 4Señor Diosmi nin: Judá runakunan sinchitaña huchallikun, chaymi paykunataqa muchuchisaqpuni, yachachikuyniykunatan saqerparirqanku, manataq kamachikuy simiykunata kasukurqankuchu, aswanpas tayta-mamankuq yupaychasqan idolokunata yupaychaspan pantapurqanku. 5Chaymi Judá suyuta ninawan hap'iykachisaq, Jerusalenpi qhapaq wasikunatataq ruphaykunqa, nispa. 6Señor Diosmi nin: Israel runakunan sinchitaña huchallikun, chaymi paykunataqa muchuchisaqpuni, chanin runatan qolqeman vendenku, wakcha runatataq iskay usut'aman chhalanku. 7Mana piniyoqkunatan sinchita sarunchakunku, huch'uyyaykukuqpa uyarichikusqantapas hark'anku. Taytantin churintinmi kaq sipasllawan puñunku, chhaynatan ch'uya sutiyta qhellichanku. 8Prendasqa p'acha patapin mayqen altar qayllapipas qhelli huchata ruwanku. Multa sik'isqa vinotataqmi diosninkuq wasinpi ukyanku. 9Ñoqataq ichaqa ñawpaqenkupi Amor llaqta runakunata wañurqarichirqani, sayayninkun cedro sach'a hina karqan, encina sach'a hinataq ch'ilallaña, ñoqataq k'allmankunatapas p'akirqarirqani, saphinkunatapas t'irarqarirqani. 10Qankunataqa Egipto suyumantan horqomurqaykichis, hinaspan tawa chunka watantin ch'inneqninta purichimurqaykichis, Amor llaqta runakunaq hallp'anta hap'ikapunaykichispaq. 11Wakin churiykichistan profetata sayarichirqani, wakin waynaykichistataq Nazareo runakuna kananpaq t'aqakurqani, Israel runakuna, ¿manachu chayqa chay hina? Ñoqa Señor Diosmi chayta nini. 12Qankunan ichaqa Nazareo runakunaman vinota ukyachirqankichis, profetakunatataq: Ama profetizaychischu, nirqankichis. 13Kunanqa ñoqan pampaman ñit'iykusqaykichis, imaynan winay q'epintin carretaqa pampata ñit'iykun hinata. 14Usqhaylla phawaqpas manan ayqeyta atinqachu, kallpasapatapas manan kallpanqa yanapanqachu, allinnin maqanakuqpas manan qespichikunqachu. 15P'eqtawan wach'iqpas manan chutayta atinqachu, usqhaylla phawaqpas manan qespichikunqachu, caballopi sillakuqpas manan qespichikunqachu. 16Chay p'unchaypiqa aswan allinnin maqanakuqpas mana imantinmi ayqekunqa, ninmi Señor Diosqa.

robotstxt: allowed

filter: keep


text: 1Tata Diosqa niwarqa: Sichus Moiseswan, Samuelwampis kay ñawpaqeyman rikhurimunkuman chaypis, manapuni kay runastaqa khuyakuymanchu. Kay runasta ñawpaqeymanta qharqoy; maymampis ripuchunku. 2Sichus tapusunkuman: Maymantaj risqaykuri? nispa chayqa, paykunaman niy: Ajinata Tata Diosqa nin: Wañuchej onqoywan wañunanku kajkunaqa chay onqoywan wañuchunku. Wañuchinaku maqanakupi wañunanku kajkunaqa maqanakupi wañuchisqa kachunku. Yarqhaywan wañunanku kajkunaqa yarqhaywan wañuchunku. Jallp'ankumanta waj nacionman presos apasqa kananku kashan, chaykunaqa apasqapuni kachunku, nispa. 3Tata Dios nin: Noqa apachimusqaykichej tawa laya castigosta: Wañuchinaku maqanakupi wañuchisqa kankichej, chayrí alqos ayasniykichejta qhatataykachanqanku. Suwintusqa ayasniykichejta mikhonqanku, chayrí k'ita animalespis ayasniykichejta oqoykonqanku. 4Kay pachapi tukuy naciones kajkunata mayta t'ukuchisaj, Ezequiaspa churin, Judamanta rey Manasés Jerusalenpi imatachus ruwasqanrayku. 5Jerusalén, pitaj qanmanta khuyakusonqari? Pitaj qanmanta sonqonta nanachikonqari? Pitaj kawsayniykimanta dakonqari? 6Qanqa saqerpariwarqanki, wasanchakuwarqankitaj, nispa nin Tata Diosqa. Chayrayku Noqaqa makiyta oqharisaj castiganasuypaj, tukuchisunaypajtaj, imaraykuchus manaña khuyakusuyta atinichu. 7Paykunata jorkawan jina wayrachisaj llajtasninkoj punkusnimpi. Mana wawasniyojta aylluyta saqerqani, paykunatataj phiriykorqani. imaraykuchus mana chay sajra kawsayninkuta saqeyta munarqankuchu. 8Viudasninkoqa mama qochaj kantumpi t'iyu jina may chhika kanqanku. Kikin chawpi p'unchaypi wañuchiyta apachimusaj wayna wawasniyoj mamaspa contrankuta. Kaymanta jinalla paykunaj patankuman ñak'ariyta, mancharikuytawan urmachimusaj. 9Ashkha wawasniyoj mamasqa mana kallpayoj llawch'iman tukonqanku; samakuytapis mana atenqankuchu. Manaraj wañunankupi wañonqanku. P'enqachisqa, k'umuykachachisqataj kanqanku. Pipis chaymanta kawsashaj qhepakojtaj enemigosninwan wañuchisqallataj kanqa, nispa nin Tata Diosqa. 10Ay noqamanta, mamáy, imapajtaj nacechikuwarqanki, kay pachapi kaj chhika runas contrayta sayaykuspa, noqawan churanakunankupaj? Mana pimampis qolqetaqa manunichu, nitaj pipis noqaman manuwanchu; chaywampis tukuy runas maldeciwanku. 11Chantá Tata Dios nerqa: Cheqamanta librasqayki allin kajta ruwanaykipaj, jinataj enemigosniyki qanmanta khuyayta mañakusunankuta ruwasaj, ñak'ariykunapi, llakiykunapitaj kashajtinku. 12Pillapis wichay ladomanta fierrota, chayrí broncetapis p'akiyta atinmanchu? 13Israel, tukuy juchasniykiraykumin enemigosniykej makisninkuman jaywaykusaj qolqesniykita, valorniyoj kapuyniykita, tukuy imaschus jallp'aykipi kajtawan, paykuna chay tukuyta qhasilla apakapunankupaj. 14Enemigosniykej wata runan kanaykita ruwasqayki mana rejsisqayki jallp'aspi, imaraykuchus phiñakuyneyqa ninamanta aswan sinch'ita k'ajarin, chaytaj contraykipi larwarenqa. 15Tata Dios, Qan tukuy imata yachanki; noqamanta yuyarikuy ari, jamuytaj yanaparinawaykipaj. Tukuy qhatiykachawajkunata ñak'arichiy, ajinata paykunamanta vengakunaypaj. Ama paykunata ch'inllamanta qhawakuychu noqata wañuchinawankukamaqa. Qanqa yachanki imaynatachus Qanrayku k'umuykachachisqa kasqayta. 16Parlamushawajtiyki, chay parlasqaykita mikhukorqani, chaytaj sonqo qhallallay, kusiytaj sonqoy ukhupi kawarqa, imaraykuchus Qampatamin kani Tata Dios, Tukuy Atiyniyoj Diosníy. 17Mana khuskachakorqanichu nitaj kusikorqanichu, pikunachus fiestasllapi purinku, chaykunawanqa; Qan noqata jap'ikapuwasqaykimantapacha, sapallaypuni kawsakuni, imaraykuchus phiñakuyniykiwan junt'achiwarqanki. 18Imaraykutaj kay nanayniy mana jayk'aj tukukunchu? Imaraykutaj kay nanasqasniy mana sanoyanchu nitaj jampisqa kayta atinchu? Qanqa noqapaj tukunki chay rato ch'akirparej yaku jinaman. 19Chayrayku Tata Dios nerqa: Noqamanchus kutirikamuwanki chayqa, Noqa qanta jap'ikapusqayki sirvinawaykipaj. Sichus qhasi manakaj imasta manaña thawtinki, manachayqa allin imasllataña ninki chayqa, sutiypi parlamojta kachasqayki. Paykunamin qanman kutirikamuchunku, qantajrí amapuni paykunaman kutirikunkichu. 20Noqa bronce perqata jina kay runaspa ñawpaqenkupi sayachisqayki. Maqanakusonqanku chaypis, mana atipasonqankuchu, imaraykuchus Noqamin qanwan kashani salvasunaypaj, kacharichisunaypajtaj, nispa nin Tata Diosqa. 21Noqa kacharichisqayki sajra runaspa makinkumanta, librasqaykitaj mana khuyakojkunaj atiyninkumanta.


text: 1Chasna acpi llaquiu runaguna aichi. Chasnallata Dios cushca ranagunata yapa munaichi. Tucui chimanda Diospa ushaihuan paihua shimita yachachinata mas munaichi. 2Can Diospa Samai yuyaihuan mana yachashca shimita rimacpiga Diosllatami rimangui. Randi runaguna uyashallata mana pihuas chi shimita yachasha mana asirtanaungachu. 3Randi Diospa shimita yachachic runaga tucui runagunata yanapan. Maicanguna ali yuyaiyuc tucungahua, shuccunas mas sinzhi quiric tucungahua shuccunas imatas ahuantangahua yanapan. 4Chi yachachisha mana yachashca shimita rimac runaga amullata yanapan ali yuyaric sinzhi tucungahua. Diospa shimita yachachic runa randi llambu quiriccunatami yanapan huinguna sinzhi tucungahua. 5Tucui canguna mana yachashca shimigunata rimaccuna tucucpi ali anma nini. Chasna tucunamanda mas munani canguna Diospa shimita yachachingahua. Chi mana yachashca shimibi rimana randimanda Diospa shimita yachachinaga manachu mas ali an. Chi mana yachashca shimita rimacpi shucca uyaccunahua shimima pasachinami. Chihuan ña tucui quiriccuna huiñashcacuinta sinzhi quirisha causangaunami. 6Yuyarichi huauquiguna. Ñáuca cangunahuacpi pasiausha shuc tunu shimita rimashaga imasnata cangunata yanapaima. Chi Dios ñucata ricuchishcata yachachishcatas rimasha, Diospa shimita camachisha, quiric causanamanda yachachisha, cangunata yanapani. 7Tucashcagunata yuyarichi. Ilu pucuna bigulinbas ñuca rimashcacuinta an. Ali tucacpi yachanalla an. Randi yanga mana ali tucacpi imata tucunatas mana yachaibacchu. 8Sundaluguna chasnallatami. Paiguna tandarisha guerama ringahua paigunata mandac runa curmitata tucan. Randi mana alita tucacpi imasnata yachanaunga guerama rinata alichingahua. 9Cangunahuacpi chasnallatami. Canguna shuc mana yachashca shimita rimacpi imasnata shuccuna can rimashcata yachanaunga. Chasna rasha manachu yanga huairaibi rimanguichi. 10Tucui munduibi ashca tunu shimiguna aunguna. Chi shimigunata rimacpura ña tucui rimashcata yachaungunami. 11Randi shuc tunu rimashcata mana yachashaga carumanda shamuc runacuinta tucuni, pai chasnallata carumanda shamuc runacuinta asha ñuca rimashcata mana yachangachu. 12Chita yuyarisha Diospa Samai ushaihuan ranata yapa munashaga yanapanata mas munaichi llambu quiriccunata sinzhiyachingahua. 13Chasna acpi can mana yachashca shimita rimac runa ashaga Diosta tapuna mangui yuyaita cuhuai nisha chi can rimashcataga ñucanchi quiquin shimima pasachingahua. 14Ñáuca shungumanda mana yachashca shimihuan Diosta mañashallata ñuca yuyai chi rimashcata mana asirtanzhu. 15Chasna acpi imasata rasha. Casna rashami. Diospa Samai cushca shimita ñuca shunguhuan mañashami chasnallata quiquin yuyaihuan mañashami. Ñáuca cantausha shunguhuanbas chasnallata ñuca asirtana yuyaihuanbas cantashami. 16Canguna pariu yachaucunaga tandariushcaibi camba shungüi cushiyasha Diosta pagrachusha shuc shimita rimacpiga mana yachaucunaga can rimashcata mana yachasha canhuan pariu pagrachunatas mana ushanaungachu. 17Chasna asha Yaya Diosta pagrachu niushallata mana yanapanguichu shuc uyac runa mana intindisha mas sinzhi quiric tucunata. 18Ñáucaga mana yachashca shimigunata rimanata ushani tucui cangunamandas yalita. Chimandami Diosta pagrachuni. 19Chasna ashallata ñuca ashca shimita rimashallata paiguna mana yachacpiga yanga rimaima. Chiraicumi quiriccuna tandarishcaibi paiguna quiquin shimillai ishcai shimillata rimanata munani paiguna alita yachanauchun nisha. 20Imata rangahuaca ama huahuagunacuinta yuyarisha causanachanguichi huauquiguna, randi rucugunacuinta yuyarisha causana anguichi. Ñáa huahuaguna juchata mana yuyarishcacuinta sirtu paigunacuinta aichi. 21Diospa shimibi casna quillcashcami: Carumanda chican shimita rimaccunata ñuca israel runagunahuagma cachashami rimanauchun nisha. Chasna rimagllaita ñuca shimita mana uyahuanaungachu, nishami Dios nishca. 22Chasna yachanchi shuc mana yachashca shimita Dios rimachin chi mana quiric runaguna manzharisha yuyarichun nisha. Randi Diospa shimita yachachinaga quiriccuna pai munashcata yuyachinmi. 23Chasna acpi tucui canguna tandariushcai tucui canguna shuc tunu, shuc tunu shimigunata mana rimanachu. Tucuiguna mana yachashca shimigunatas rimacpiga mana quiric runagunas mana yachashca quiriccunas cangunahuagma shamusha uyasha llambu shuc lucu rucucuinta tucushcaunami nisha rimanaungami. 24Astahuanbas canguna Diospa shimita yachachiushcai maican paiguna shamusha uyasha tucui rashcagunata ricusha paihua jucha rashcata yuyaringami. 25Paihua shungüi mana ali yuyarishcaguna pagllai ricurishcacuinta tucunga. Chasna tucusha pai cungurisha Diosta alabasha balichingami. Sirtumi Dios caibi cangunahuan tiyaun nisha rimangami. 26Alimi quiric huauquiguna, casna anami. Canguna tandariushcai caran amuga Dios cushca ranata rachun. Maicanga cantachinata, maicanga yachachinata, maicanga Dios ricuchishcata rimanata, maicanga mana yachashca shimita rimanata, chihuasha chi shimita uyasha quiquin shimima pasachinatas. Chasna imata rashas tucuita rana anguichi tucui quiriccuna huiñashcacuinta Jesucristohuan sinzhiyachichun. 27Maicanguna mana yachashca shimigunata rimashun nisha shuc shuc rimanauchun mana pariu. Randi ishcai (2) quimsalla (3) rimachun. Chasnallata maican runa paiguna rimashcagunata yachashca shimima pasachinauchun. 28Canguna tandarishcaibi pasachic runa illacpiga chi mana yachashca shimita ama rimaichichu, astahuanbas chi runa Diosllahuan rimachun mana llambu runa uyaushcaibi. 29Chasnallata caran cuti ishcai quimsalla Diospa shimita yachachichun. Chibi tiyauc uyaccuna sirtuchu nisha yuyarinauchun. 30Chasna Dios mushuc shimita cangunata yachachingahua shuc tiyauc runata yuyachicpi ñaupapunda rimauc runa saquichun chi mushuc rimashcata uyangahua. 31Chasna rasha tucui canguna Diospa shimita yachachiccuna shuc randi, shuc randi rimanata ushanguichi. Chasna racpi tucui quiriccuna yachashami sinzhiyangauna. 32Diospa shimita yachachiccunaga quiquinba shimita mandanaunmi, mana yanga munaimanda rimanachan. 33Chasna acpi Dios cangunata yuyarichicpiga alita uyaibagllata rimana manguichi. Yaya Dios alita mandac asha tucui quiric muntunbi pariu ali aichi. 34Cangunahuas chasnallata casna raichi. Quiriccuna tandarishcaibi huarmiguna chunlla tiyanauchun. Ñáaupa urasmanda Diospa shimibi chasna quillcashca man huarmiguna chunlla tiyasha uyanauchun mana cuintarisha. 35Pai imatahuas yachanata munashaga huasima rishcai paihua carita tapuchun yachangahua. Quiriccuna tandarishcaibi huarmiguna rimanaga mana balinzhu. 36Caita yuyarichi. Diospa shimiga mana cangunahuanzhu callarira, Yaya Dios yuyachishca punda japishca runagunahuacpi callarirami. Chigunaga cangunamanda ñaupa quiriccuna tucushca acpi ama yuyaringuichichu paihua shimi ñucanchillami uyaranchi nisha. 37Chita yuyarisha Diospa shimita yachachic mani nisha rimac runaga, Diospa Samai ushaita charinimi nisha rimac runahuas Señor Jesus mandanatami ñuca ña cangunata quillcashcataga yachaichi. 38Maican chita mana chasna yuyaricpi paita ama uyaichi. 39Diospa ushaihuan paihua shimita yachachinata munaichi huauquiguna. Chasna munashallata shucca mana yachashca shimita rimangahua callaricpi ama jarcachishunchichu. 40Astahuanbas canguna imatas raushahuas alita yuyarishami rana anguichi.


text: 1Chayrayku, Cristomanta qallariy yachachikuykunata saqespa, astawan kallpachakusun allin wiñasqa-kayman chayananchispaq. Amaña qallariypi yachachikuykunataqa rimasunchu, chaykunaqa kaykunan: mana valeq ruwaykunata saqepuspa Diosman kutirikuy, Diospi iñiy, 2bautizanapaq yachachikuy, uma pataman maki churaykuy, wañuqkunaq kawsarimpunan, wiñaypaq huchachaymantawan. 3Dios munaqtinqa tukuy chaykunatapas ruwasunchismi. 4Wakinkunan huk kutita Diospa k'anchaykusqan karqanku, hanaq pacha atiy qokuytapas mallirqanku, Santo Espiritutapas chaskirqanku, 5Diospa sumaq simintapas mallirqanku, hamuq tiempo atiykunamantapas yacharqanku, 6ichaqa qhepaman kutirispan t'aqakapurqanku. Chaykunataqa manañan Diosman wakmanta kutirichiyta atikunñachu, paykunaq mana allinninkupaq Diospa Churinta huktawan chakatashasqankurayku, lliw runaq qayllanpipas p'enqayman churashasqankurayku. 7Chakraqa sapa kuti paramusqantan ch'onqan, hinaspa rurusqanta allinta poqochin, ahinapin llank'aqkunapaq allin cosecha kan. Chay chakraqa Diospa saminchasqanmi. 8Khiskakunata, qorakunata ruruq chakran ichaqa mana imapaqpas servinchu, ñakasqa kananpaqñataq kashanpas, p'uchukaypitaq ruphachisqa kanqa. 9Munasqa wawqe-panaykuna, chay hinataña rimayku chaypas, allintan yachayku qankunaqa aswan allinta kawsashasqaykichista, Diospa qespichisqan runakuna hinapuni purishasqaykichistapas. 10Diosqa chaninpunin, payqa manan qonqanchu ruwasqaykichiskunataqa, iñiq wawqe-panakunata yanapaykuspa payta munakusqaykichistapas. Kunanpas paykunataqa yanapashallankichispunin. 11Ichaqa munaykupunin sapankaykichispas chay hina ruwayta p'uchukaykama rikuchinaykichista, suyakusqaykichis lliw hunt'asqa kananpaq. 12Manan qella kanaykichistaqa munaykuchu, aswanpas Diospa prometesqan herenciata iñiywan pacienciawan chaskiqkuna hina kanaykichistan munayku. 13Diosqa Abrahamman prometeshaspanmi, mana wak suti aswan hatun jurananpaq kaqtin, pay kikinpa sutinpi jurarqan: 14“Anchatapunin saminchasqayki, mirayniykitapas anchatataqmi askhayachisaq”, nispa. 15Chaymi Abrahamqa unayta pacienciawan suyakuspa chay prometesqata chaskirqan. 16Runakunaqa sutinkumanta aswan allinkaq sutipipunin juranku, hinan juramentoqa rimarisqanku cheqaqpuni kasqanta sut'inchaspa llapa ch'aqwayta ch'inyachipun. 17Chaymi Diosqa prometekusqanta juramentowan cheqaqcharqan, ahinapi chay prometesqanta chaskiqkunaman sut'incharqan paypa yuyaykusqanqa manapuni cambiakuq kasqanta. 18Chay hinaqa, iskaymi manapuni cambiakuqqa: Diospa prometekusqan, jurasqanpiwan, chaykunamantaqa manan Diosqa llullakunchu. Ahinapin ñoqanchis Diospi pakakuqkunaqa kallpachasqapuni kanchis, ñawpaqenchispi churasqa suyakuyman hap'ipaykukunanchispaq. 19Chay suyakuymi allin churasqata allin takyasqata almanchista hap'in, imaynan anclapas barcota allinta sayachin hinata. Chay suyakusqanchisqa hanaq pachapi kaq Ch'uyay-ch'uya cheqaspa cortinan ukhumanraqmi haykunpas, 20chaymanmi Jesusqa ñoqanchisrayku haykurqan ñanta kichapuwananchispaq. Jesusqa Melquisedecpa t'aqanman hina wiñaypaq uma sacerdote churasqan kapun.


text: 1Adanmi warmin Evawan puñurqan, hinan warmiqa wiksallikuspa Cainta wachakurqan, hinaspan nirqan: –Señor Dios qowaqtinmi qhari wawayoq kani, nispa. 2Chaymantataq wawqen Abelta wachakurqan. Abelqa oveja michiqmi karqan, Caintaq chakra llank'aq karqan. 3Watakuna pasaqtintaq, Cainqa chakra ruru ofrendata Señor Diosman haywarqan. 4Abelpas haywallarqantaq ñawpaq wachay ovejankunamanta allin wiranta. Señor Diostaq chaskirqan Abelta ofrendantapas, 5ichaqa Caintan ofrendantapas mana chaskirqanchu. Chaymi Cainqa sinchita phiñakurqan, uyanpas millaymanraq tukurqan. 6Hinaqtinmi Señor Diosqa Cainta nirqan: –¿Imamantataq phiñakunki? ¿Imanaqtintaq uyaykipas millaymanraq tukun? 7Allinkaqta ruwaqtiykiqa, chaskisqan kanki, manachus allinkaqta ruwanki chayqa, huchan suyapashasunki hap'irqonasuykipaq, chaypas qanmi huchataqa atipanayki, nispa. 8Cainmi wawqen Abelta nirqan: –Haku campota, nispa. Chaypin paykuna kasharqanku, hinan Cainqa wawqen Abel contra sayarispa, payta wañuchirqan. 9Hinan Señor Diosqa Cainta nirqan: –¿Maypin wawqeyki Abel? nispa. Paytaq kutichirqan: –Manan yachanichu, ¿ñoqari wawqeyta qhawaqchu kani? nispa. 10Diosmi Cainta nirqan: –¿Imatan ruwarqonki? Wawqeykiq yawarninmi pampamantapacha qaparispa mañakamuwan chaninchanaypaq. 11Kunanqa ñakasqan kanki, wañuchisqayki wawqeykiq yawarninta ch'onqaq hallp'amantapas wikch'usqan kanki. 12Chakrata llank'aqtiykipas manañan rurupusunkichu, puriylla-puriqtaq tumaqayataq kay pachapi kanki, nispa. 13Hinan Cainqa Señor Diosta nirqan: –¡Ay! Sinchi hatunmi muchunayqa, manan muchuyta atiymanchu. 14Kunanqa kay hallp'amantan wikch'upuwanki, qayllaykimantataq karunchakapusaq, puriylla-puriqtaq tumaqayataq kay pachapi kasaq, pipas tariwaqniymi wañuchiwanqa, nispa. 15Hinan Señor Diosqa payta nirqan: –¡Manan! Pipas wañuchisunki chayqa, qanchis kutitan qanmanta ayni-kutichisqa kanqa, nispa. Hinaspan Señor Diosqa Cainman señalta churarqan, pipas payta tariqqa ama wañuchinanpaq. 16Caintaq Señor Diospa qayllanmanta lloqsirqan, hinaspan Nod hallp'api tiyarqan, Edenpa inti lloqsimuy ladonpi. 17Cainmi warminwan puñurqan, hinan warmiqa wiksallikuspa Enocta wachakurqan. Huk llaqtatataq sayarichirqan, hinaspan chay llaqtata suticharqan Enoc churinpa sutinwan. 18Enoctaq churiyarqan Iradta, Iradtaq churiyarqan Mehujaelta, Mehujaeltaq churiyarqan Metusaelta, Metusaeltaq churiyarqan Lamecta. 19Lamecqa iskay warmiwanmi casarakurqan, hukninpa sutinmi karqan Ada, hukkaqpa sutintaq Zila. 20Adaqa wachakurqan Jabalta. Jabalqa karpapi tiyaqkunaq, uywa michiqkunaq taytanmi karqan. 21Wawqenpa sutintaq karqan Jubal, paymi karqan llapa arpata pinkuylluta tocaqkunaq taytan. 22Zilapas Tubal-Cainta wachakullarqantaq, paymi karqan llapa broncemanta fierromanta herramientakunata ruwaq. Tubal-Cainpa panantaq Naama karqan. 23Lamecmi warminkunata nirqan: –Ada, Zila, kunkayta uyariychis, Lamecpa warminkuna, simiyta uyariychis, huk qharitan wañuchini k'iriwasqanmanta, huk waynatataq wañuchini maqawasqanmanta. 24Cainmanta qanchis kutita ayni-kutichina kanan chayqa, Lamecmantaqa qanchis chunka qanchis kutitan kanqa, nispa. 25Adanqa wakmantan warminwan puñurqan, hinan warmiqa huk qhari wawata wachakurqan, suticharqantaq Set-ta, nirqanmi: –Diosmi huk wawata qowan Cainpa wañuchisqan Abelpa rantinpi, nispa. 26Setpaqpas huk qhari wawa nacellarqantaq, suticharqantaq Enosta. Chaymantapachan runakunaqa Señor Diospa sutinpi mañakuyta qallarirqanku.


text: 1Cuyaśhäcuna, pictapis “Diospa caćhaśham śhamú” niycuśhallanpá ama-ari awniyäśhunchu. Aśhwanpa Dios partipi caćhaśha ütac mana caśhantapis tuquictam yaćhapaycunanchic. Cay pachäćhu Diospi willacütucul pasaypi casquishcuna cayalcanmá. 2Chaycuna Dios partipi rasunpa caśhanta limacuyninpam chalapanqui: mayanpis “Salbacüca Jesus ya'anchicnu nunaman muyuśham śhamula” nïcunämi Dios partipi. 3Chaynu Jesuspi mana limäcá manam Dios partipïchu. Aśhwanpa Jesuspa cuntran śhalcücäpa unaypi uyalipäcuśhayquip partinmi. Cananmi ichá cay pachäćhüña chay cacuyan. 4Cuyaśhá chulilläcuna, amcunañatacmi ichá rasunpa Dios partipi capäcunqui. Paypa munaynin cay pachäta maquinćhu uywäcäpi mas jatun captinmari chay casquishcunäta llallïlälinqui. 5Paycuna cay pachäpi capäculmi caycunallapïtac limapäcunpis. Chaymi cay pachäpä cä nunacunäpis uyalipäcun. 6Ya'anchicmi ichá Diospa canchic. Chaymi paypa cäcunaca uyalimanchic. Diospa mana cäcunañatacmi ichá mana. Caycunawanmari chalapanchic rasun partipi ütac casquish partipi caśhantapis. 7Cuyaśhäcuna, Tayta Diosninchic cuyacüca cayaptin'a, quiquinchic-pula cuyanacunanchicmi. Mayanpis cuyacücá Diospa chulinñam, jinaman'a paytam lisinpis. 8Diosninchic cuyacüca cayaptin'a mana cuyäcämi ichá payta mana lisinchu. 9Cuyacuyninta camalaycachimanchic caypam: japallan cuyay chulinta cay pachäman caćhamula, paywan wiñay cawsayta umänanchicpämi. 10Cay cuyacuyca caynümá: Manam ya'anchicchu Diosta cuyalanchic, sinu'a paymi lluyta cuyal caćhamula chulin Jesusta juchanchicpi wañuycul quiquinwan allinpa licaycachimänanchicpä. 11Cuyaśhäcuna, caynu Diosninchic cuyayämaptinchic'a, chaynümi ya'anchicpis cuyanacunanchic. 12Aw, rasunpa manamá mayanpis licanchu Diostá. Chaynu captinpis cuyanacuptinchic'a ya'anchicćhu uyaypa caycuśhancämari cuyacuyninta mastalä wiñaycachin. 13Chaynütacmi Chuya Ispiritunta umäśhanchicpa yaćhanchic payćhu cawsaśhanchicta, paypis ya'anchicwan cawsaśhanta. 14Ya'acunamá licapäculá Tayta Dios chulin Jesusta jinantin pachäpa Salbacünin cananpä caćhamuśhanta. Chaymi lluymanpis willacuyalcá. 15Ñatac mayanpis Jesus Diospa Chulin caśhanta awnïcá Diosninchicwanmi cayan, Diospis paywantacmi cayan. 16Chayurá Dios rasunpa cuyamäśhanchicta sumätam tantialpunchicpis chalapacunchicpis. Diosninchic'a sumä-sumä cuyacuyniyümi. Chaymi cuyacuyćhu cawsäcá paywan cayanchic, Diospis ya'anchicwantac cayan. 17Caynu cayäśham cuyanacuyninchic masta wiñaycuptin cay pachäćhu Jesusnuy cawsayanchic. Chaymi cäraycunan muyuncäćhu mana manchalinanchic can'achu. 18Rasunpa sumä cuyamäninchicta manam imapi manchacunanchicchu. Chay cuyacuyninmi ima manchacuytapis lluy chincachin. Sïchuśh manchacul'a mućhuycachimänanchicta pinsalmi manchacunchic. Chayurá rasun cuyamäśhanchicta manalämá tantianchiclächu. 19Tayta Dios puntacta cuyamaptinchicmari ya'anchicpis cuyaycunchic. 20Ñatac “Tayta Diosta cuyämi” niyalpis chalapacü-masinta ćhïnicücá pasaypi artishmi. ¿Licaśhan chalapacü-masinta mana cuyayalchun, mana licaśhan Tayta Diostalä cuyälunman ampá? 21Chaymi pay camachimälanchic: “Diosta cuyäcá, chalapacü-masintapis cuyanantacmi” nil.


text: 1Ñawpa tiempopi israelitas ukhupi llulla profetas rikhurerqanku. Ajinallatataj qankuna ukhupipis llullata yachachejkuna rikhurenqanku. Paykuna pakayllamanta, chinkayman apaj yachachiykunata paykunallamanta yachachenqanku, Tukuyta Kamachej Señorta qhesachaspa, pichus preciowan paykunata ranterqa, chayta. 2Ashkhastaj paykuna jina millayta kawsanqanku, chay millay kawsajkunaraykutaj runas sajrata rimanqanku cheqan kajpa contranta. 3Paykuna qolqemanta wañurisqa kaspa, qankunamanta qolqeykichejta ch'uskisonqachej wakichisqanku imaymana parlaykunawan. Paykunapajrí castigoqa unaymantaña wakichisqa kashan, chinkachisqa kanankutaj patallankupiña kashan. 4Diosqa chay wakin juchallikoj angelespa juchasninkuta mana pampacharqachu, astawanqa paykunata ukhu pachaman wijch'uykorqa, ukhu pachapi presochasqa kanankupaj juicio p'unchay chayamunankama. 5Ñawpa runaspa juchasninkutapis manallataj pampacharqachu, maypachachus mana cheqan kajman jina kawsajkunata chinkacherqa jatun musphay parawan, chaypacha. Manachayqa cheqan kajta willaj Noeta waqaycharqa waj qanchis runastawan khuskata. 6Jinallatataj Sodomapi, Gomorrapi tiyakoj runastapis chinkachisqa kanankupaj juchacharqa, ninawan paykunata ruphachispa ushphaman tukunankukama. Ajinamanta yachacherqa mana cheqan kajman jina tiyakojkuna imapichus tukukunankuta. 7Jinapis cheqan runa Lotta chay wañuymanta ayqecherqa, pichus sonqompi mayta llakikorqa chay millayta ruwajkunaj sajra ruwasqasninkumanta, chayta. 8Chay cheqan runaqa paykuna ukhupi tiyakuspa, sapa p'unchay sonqompi mayta llakikoj, chay may sajra ruwasqankuta rikuspa, uyarispataj. 9Ajinata Señorqa cheqan kajman jina kawsajkunata ñak'ariymantapis librayta yachan, yachallantaj sajra runasta juicio p'unchaypi castigasqa kanankupaj qhepachiyta. 10Astawantaj castiganqa pikunachus aychankoj sajra munayninman jina kawsanku, chaykunata. Paykunaqa kamachejkunata pisipaj qhawanku. Mana manchachikuyniyoj may kasqankuta yuyakuspa, mana manchachikunkuchu sajrata rimayta janaj pachapi atiyniyojkunapajpis. 11Angelesqa aswan kallpayoj, atiyniyojtaj kaspapis, mana juchachaspa sajrata rimankuchu janaj pachapi chay atiyniyojkunapaj Señorpa ñawpaqempi. 12Chay runasrí mana yachasqanku imasmanta sajrata parlanku. Paykunaqa k'ita animales jinalla wañuchisqa kanankupaj churasqa kanku, ajinallatataj chinkachisqapuni kanqanku. 13Sajrata ruwasqankumanta sajra kajllawantaj pagasqa kanqanku. Paykunaqa misk'ichikunku, sapa p'unchay tukuy runaj rikunanta millay imasta ruwaspa. Chaykunaqa qankunawan khuska jatun mikhunaykichejpi mikhuspa, tantakusqaykichejta ch'ichichanku, kusikunkutaj qankunata ch'awkiyasqankumanta. 14Ñawisninkoqa khuchichakuywan junt'a kanku, juchallikuywantaj mana sajsakunkuchu. Mana sinch'ita sayaj runasta, sonqonkuta suwaspa, juchaman aysanku; sonqonkupis sajra imasta moq'eyman yachasqa. Paykunaqa maldecisqa kanku. 15Cheqan ñanta saqespa, Beorpa churin Balaampa pantasqa ñanninta rishanku. Payqa sajra kaj ruwasqanmanta qolqeta maytapuni jap'iyta munarqa. 16Juchanraykutaj k'amichikorqa mana parlaj chajnana china burrowan. Chay burroqa runa jina parlaspa, chay mana yuyayniyoj profetata yuyayninman kuticherqa. 17Chay yachachejkunaqa mana yakuyoj pujyu jina kanku, sinch'i para wayraj apaykachasqan phuyu jinataj. Paykunapajqa aswan tuti laqhayay wiñaypaj wakichisqa kashan. 18Chay runasqa qhasi manakaj jatunchakuna imasta parlaspa, aychaj millay munayninwan wajkunaj sonqonkuta suwanku juchaman urmachinankupaj. Chay runasqa kunallanraj pantay kawsaypi tiyakojkuna ukhumanta ayqekushanku. 19Wajkunaman ninku kacharichisqa kanankuta, paykunatajrí millay kawsaypa wata runasnin kanku, imaraykuchus atipachikoj runaqa atipajnimpa wata runanman tukun. 20Paykunaqa Señor Jesucristo Salvawajninchejta rejsisqankurayku, kay pachaj ch'ichi kawsayninmanta ayqerqanku. Chantá sichus watejmanta chay ch'ichi kawsaywan ch'ipaykuchikuspa atipachikunku chayqa, paykunaj qhepa kayninkoqa aswan mana allin kanqa ñawpa kayninkumanta nisqaqa. 21Paykunapajqa aswan allin kanman karqa cheqan ñanta mana rejsinankoqa, chayta rejsispaña Diospa qosqan santo kamachisqanmanta qhepaman kutiripunankumantaqa. 22Cheqamanta paykunapeqa runaspa nisqanku junt'akun: Alqoqa lansasqanta watejmanta mikhukapullantaj; mayllasqa khuchipis watejmanta t'urupi sunt'imullantaj, nispa.


text: 1Babilonia suyu rey Belsasarpa kamachikuyta qallarisqan watapin Danielqa puñushaspa mosqokurqan, rikhuriykunatapas rikurqan. Rikch'arispataq mosqokusqankunata qelqarqan. 2Danielmi nirqan: Tuta mosqokuspaymi rikushasqani hatun lamar-qochata tukuyneqmanta wayra phoqchiqechishaqta. 3Chayllamanmi lamar-qochamanta tawa hatunkaray animalkuna hukniray rikch'ayniyoqkama lloqsimushasqa. 4Ñawpaqkaqmi leonman rikch'akurqan, ichaqa anka hina raphrayoqmi karqan. Qhawashaqtiymi raphrankunata sik'irqanku, pampamantan sayarichirqanku, hinan qhepa chakinkunawan sayaykurqan. Runa hinan sayarqan, runa yuyaymi qosqa karqan. 5Iskaykaqmi ukumariman rikch'akurqan. Chay animalmi phawaykunanpaq hinallaña sayasharqan, siminpi kinsa waqtan tullu achuykusqa. Huk kunkan chay animalta nirqan: ¡Phaway, askha aychawan saksamuy! nispa. 6Qhawashallarqanitaqmi, hinan kinsakaqpas leopardo hina rikhurimurqan, ichaqa tawa umayoqmi wasanpi tawa raphrayoqmi karqan, kamachikunanpaqtaq payqa churasqa karqan. 7Chaymantan tuta rikhuriykuna rikusqaypi rikullarqanitaq tawakaq animalta, sinchi manchakuymi karqan, allin kallpasapataq karqanpas. Fierro kiruyoqmi karqan, tukuytan millp'uykurqanpas ñut'urqanpas, puchuqtapas sarurparirqanmi. Ñawpaq rikusqay animalkunamanpas manan rikch'ayllanpas rikch'akurqanchu, chunka waqrayoqtaqmi karqanpas. 8Chay waqrakunata qhawashaqtiytaq, chaykuna ukhumanta huk huch'uy waqra rikhurimurqan, hinaspan ñawpaq waqrakunamanta kinsa waqrata sik'irqan. Chay waqran runaq ñawin hina ñawiyoq karqan, siminpas anchaykachaspataq rimarqan. 9Qhawashaqtiymi, kamachikuy tiyanakunata churarqanku, Yuyaq Runataq tiyaykurqan. P'achanmi rit'i hina yuraq karqan, uma chukchanpas yuraq millma hinan karqan. Tiyananmi nina rawray karqan, chaypa ruedankunapas rawrashaq ninan karqan. 10Paypa ñawpaqenmanta lloqsispan nina mayu phawarqan. Waranqaq waranqanmi payta servirqanku, Mana yupay atiymi ñawpaqenpi sayasharqanku. Juzgana tribunalmi qallarirqan, qelqakunataq kicharisqa karqan. 11Ñoqan qhawasharqani chay huch'uy waqraq anchaykachaspa rimashasqantaraq uyarispa. Qhawashaqtiytaq chay animalqa wañuchisqa llik'irqarisqa karqan, hinamantataq ruphananpaq ninaman wikch'uykusqa karqan. 12Wak animalkunamantapas atiyninkutan qechusqakuña, ichaqa pisi tiempollatañan paykunaqa kawsachisqa karqanku. 13Tuta rikhuriytan ñoqa qhawasharqani, chayllamanmi runaq churinta hina rikurqani, paymi phuyu ukhupi hamusharqan. Paymi Yuyaq Runaman qayllaykurqan, hinan Yuyaq Runaman asuykachirqanku. 14Paymi kamachikuy atiyta chaskirqan, qhapaqchasqan karqan, rey kananpaq churasqan karqan, llapa llaqtakunan, hatun suyukunan, ima rimaytaña rimaqkunapas payta servinanku karqan. Kamachikuyninqa wiñaypaq kamachikuymi, manan hayk'aqpas tukukunqachu, munaychakuyninqa mana qolluchinan kanqa. 15Ñoqa Danielmi sinchita mancharikurqani, rikhuriykunata rikusqaymi sinchita llakichiwarqan. 16Huknin sayashaqmanmi asuykurqani, hinaspan chaykunata sut'inchapuwananpaq payta tapurqani. Chaymi payqa uyakuwaspa chaykunata sut'inchapuwarqan. 17Kay hatunkaray tawa animalkunaqa kay pachapi sayarinqaku chay tawa hatun reykunan. 18Ancha Hatun Diospa llaqtanmi ichaqa munaychakuyta chaskinqaku, wiñay-wiñaypaqtaq kamachikunqaku, nispa. 19Hinan ñoqaqa tawakaq animalpa pichus kasqanta yachayta munarqani. Chay animalmi wakinmantapas hukniraqpuni karqan, sinchi manchakuymi karqan, fierro kiruyoqmi bronce silluyoqmi karqan. Tukuytan mikhurqan ñut'urqan, puchuqkunatataq sarurqan. 20Aswantaraqmi yachayta munarqani umanpi kaq chunka waqranmantapas huch'uykaq waqranmantapas. Chay waqran hukkunamanta lloqsispa kinsata urmachirqan. Chay kikin waqrallataq ñawiyoq karqan, siminpas anchaykachaspa rimarqan, huk waqrakunamantapas aswan kuraktaq rikch'akurqan. 21Ñoqa rikushaqtiymi chay waqraqa Diospa llaqtan runakuna contra hatun maqanakuyta hatarichisharqan, hinaspa atipasharqan. 22Chayllamanmi Yuyaq Runaqa hamuspan Ancha Hatun Diospa llaqtan runakunapaq chaninchapurqan, Diospa llaqtan runakuna munaychakuyta chaskinanku p'unchay chayamusqanrayku. 23Kay hinatan sut'inchapuwarqan: Tawakaq animalqa kay pachapi tawakaq hatun suyun kanqa, llapa suyukunamantapas hukniraqmi kanqa, llapa pachatan millp'uykunqa, sarunqa, ñut'unqa. 24Chunkantin waqranqa kaymi: chay hatun suyupin chunka reykuna kamachikunqaku, chaykunaq qhepantataq huk rey kamachikunqa, paymi ñawpaqkunamantapas hukniraqpuni kanqa, chay reykunamantataq kinsata wikch'unqa. 25Ancha Hatun Dios contran rimanqa, Ancha Hatun Diospa llaqtan runakunatan sarunchanqa. Fiestakunatapas kamachikuy simitapas cambiaytan yuyaykunqa, Diospa llaqtan runakunataqmi kinsa wata kuskanpaq payman hap'ichisqa kanqa. 26Ichaqa juzgana tribunalmi qallarinqa, hinaspan chay reypa kamachikusqanta qechunqaku, paytaqa pasaqpaqmi tukupunqaku. 27Teqsimuyuntinpi llapa suyukunaq munaychakuynin, atiynin, hatun-kayninpiwantaq, Ancha Hatun Diospa llaqtan runakunaman qosqa kapunqa. Munaychakuyninkuqa wiñaypaqmi kanqa, teqsimuyuntin llaqtakunan paykunata servinqaku kasunqaku, nispa. 28Chaykamallan chay rikusqaykunaqa. Ñoqa Danielmi hawapi-ukhupi sonqoyoq kasharqani, uyaypas q'elluyarqanraqmi, ichaqa manan chayta pimanpas rimarirqanichu.


text: 1Kriyiq masiykuna, kay kartatami iskribimuni allita intrachishunayllapapaq chay uk kusala shumaq |scRIMAQPAQ|d. Chay kusala allin |scRIMAQQAMI|d Jesucristo karan. Chaqa chay shumaq |scRIMAQQAMI|d kay pachamapis manaraq kayatinchu payqa karanllana. Chaymantami nuqakunaman rikarimuran. Chaymi pay payllata rimaqta uyapasha, chaynulla makiyllapawan kamasha, rikasha ima kanillapa. Chaymi ashwan kananmapis pay yanapamanchikllapa tukuy tyimpupaqna Dyusninchikwan tantalana kawsanallapapaq. 2Chaymi willashuyanillapa, Jesucristuqami Dyusmanta shamuran nuqakunaman. Chaymi paytaqa rikarayllapa. Chaynu rikasha ima karmi, tukuy pay imata rurashanta ima qamkunataqa willar intrachishuyanillapa. Allita intrakayllapa, Jesucristuqami Tayta Dyuswan unaq syilupi karan. Chaymantami kay pachaman shamuran. Chaymi nuqakunaqa rikasha ima kar, uk tistigu yupay paypaq parlakunillapa, mayqanpis paypi kriyirqa washakar tukuy tyimpupaqna kawsananllapapaq. 3Chaymi kananqa willashunillapa nuqakuna uyapashayllapata, chaynulla rikashayllapata ima. Chaynuqami chay willashushayllapapi kriyitkillapa tantalana kawsanallapapaq. Chaqa imanutaq nuqakunamaqa Jesucristupi kriyishayllaparaykuqa, Taytanchik Dyuswan, chaynulla Wamran Jesucristuwanqa uklana yupay kawsanillapa, chaynu qamkunapis kanaykillapapaq. 4Chaymi chaynu nir ima iskribishunillapa, chay willashushayllapapi kriyitkillapaqa tukuyninchikllapa kusalata aligriyanallapapaq. 5Kriyiq masiykuna, allita intrakayllapa Jesucristo kaynu intrachimashanllapatami qamkunatapis willashuyanillapa. Chaqa payqami nimaqllapa: "Taytanchik Dyusqami mana ima mana allintapis rurashachu" nir. Chaymi paypiqa mana imapis tutaparaqllapi yupayqa kanchu. Ashwanmi payqa uk achkirachikuq yupay kashanrayku, imuraspis achkirachikun. 6Chaynu pay katinmi, paywan karqa, amana mana allinkunata rurar uchakushunllapanachu. Chaqa uchakurlla kawsar nuqami kriyini nirqami, nuqanchiklla llullachikar chiqap kaqtaqa mana rurayanchikchu. 7Piru mayqanpis kriyishanrayku imatapis allinlata ima rurarqami, kusa achkila yupayna kawsayanchikllapa, imanutaq Taytanchik Dyusmaqa achkila kawsan chaynulla. Chaynuqami, michka achka karllapamapis uklana yupay kawsayanchikllapa. Chaymi ashwan Tayta Dyuspa Wamran, Jesucristo yawarninta ich'ashanqa, tukuy uchanchikkunamanta paqamashanchikllapana, Dyusninchikqa mana uchayjunpaqnachu riqsimanallapapaq. 8Chaymi nishaykillapapis: Uchakurlla kawsar niyachuwan: Manami ima uchayjunlamapischu kani nir. Chaynu nirqami Dyuspa naypanpi mana chiqapta rimashanchikrayku, nuqanchiklla llullachikayanchik. 9Piru nuqanchiklla allita kwintata qukar nichuwan: Kusala uchayjunmi kani nir. Chaynu rurashaqami, kusala allin Taytanchik Dyusqa pirdunamashunllapa. Chaqa payqami tukuy imata allita rikar yach'aq kar, tukuy mana allin rurayashanchikkunamanta washamashunllapa. 10Piru Tayta Dyusqami nimanchikllapa tukuylashi uchayjun kanchikllapa nir. Chaynu uchayjun kayar, niyachuwan: Manami ima uchayjunlamapischu kani nir. Chaynu nirqami Dyustapis llullapaq yupayna rikayanchik. Chaqa manari rimayninmatapis kwintachashanchikchu.


text: 1Yupachicujcuna Tayta Diosninchipa wawan cashpan maquinçhüpis cawan: Jesús Washäcuj nir. Tayta Diosninchipita cawaycar, irmänunchicunawanpis alli ricanacunchi chay Taytallapita cashpanchi. 2Tayta Diosninchita manchapacur maquinçhu cawar, shiminta wiyacur, irmänunchitapis llaquipänanchi chay Taytallapita cashpanchi. 3Tayta Diosninchita manchapacushanchi musyacänanpaj shiminta wiyacunchi. Shiminga mana sasa çharcuychu. 4Tayta Diosninchipa wawancuna maquinçhu cawar, jucha aparicuypita witicärin. Payman yupachicushpanchi supaytapis içhipunchi. 5Içhipunanchipaj Jesústaraj çhasquicunanchi. Payga Tayta Diosninchipa Wawan. 6Jesucristu cay pachaman shamur, yacuçhu ushyacuran. Rusçhu wañur, yawarnintapis jiçharan. Ichanga mana yacuwan ushyacushallanchu Tayta Diosninchipa Wawan cashanta musyachimanchi. Manchäga rusçhu wañur yawarninta jiçhashanpis musyachimanchi. Espíritu Santupis llapanta musyachimanchi. Payga imatapis rasullanta musyachicun. 7Chaymi quimsa yarpay Jesús shamushanta tantiyachimanchi. 8Quimsa yarpay juc yarpaylla caycan. Espíritu Santupis, yacuçhu ushyacushanpis, wañur yawarninta jiçhashanpis, llapan tantiyachimanchi Jesús rasunpa runa cashanta. 9Runa-masinchipa shiminta çhasquiycar, Tayta Diosninchipa shimintapis çhasquicushuwan. Paypa shimin sumaj Wawan Jesúspita tantiyachimanchi. 10Wawan Jesúsman yupachicur, Tayta Diosninchipa shimintapis çhasquicushcanchina. Wawanpita rimaycaptin shiminta mana çhasquicurmi ichanga, Tayta Diosninchitapis llullata-yupay ricaycanchi. 11Wawan Jesúspita rimar, mana ushyacaj cawayta tarichimashanchita musyachimanchi. Chayta tarinchi Wawan Jesúspa maquinçhu cawar. 12Tayta Diosninchipa Wawanpa maquinçhu cawar, mana ushyacaj cawayta tarinchi. Wawan Jesúspa maquinçhu mana cawajcunam ichanga mana cawangachu. 13Irmänucuna, Tayta Diosninchipa Wawan Jesúspa shiminta çhasquicush caycar, mana ushyacaj cawayta tarinayquitapis musyanquiman. Chaytam cartacaycämü. 14Nuwanchi Tayta Diosninchiman yupachicunchi. Mañacushanchi shungunman tincuptin, wiyamanchi. 15Mañacushanchita wiyaptin, llapan camacächishantapis musyanchi. 16Chaura juc irmänu tacsha juchata aparicuptin, Tayta Diosninchita mañacapushun mana wañucunanpaj. Tacsha juchaga Tayta Diosninchipita mana raquicächinchu. Chaymi mañacapuptinchi, mana ushyacaj cawayta Tayta Diosninchi tarichingapaj. Jatun juchata aparicujcunapaj mañacapunayquipämi ichanga mana rimacüchu. Jatun juchaga wañuyman runata çhayachin. 17Tayta Diosninchipa shungunman mana tincushancuna llapanpis jucha. Chaypis mana llapan juchachu wañuyman çhayachimanchi. 18Tayta Diosninchipa maquinçhu cawajcuna juchaçhu mana arunnachu. Tayta Diosninchipa Wawan Jesús washämanchi. Supay mana yatapämanchinachu. 19Tayta Diosninchipa wawan car, maquinçhu cawashanchita musyanchi. Juchaçhu arujcunam ichanga supaypa maquinçhüraj puriycan. 20Tayta Diosninchipa Wawan Jesús cay pachaman shamushanta musyanchi. Paymi Tayta Diosninchi imanuy cashantapis tantiyachimashcanchi. Paypa maquinçhu cawaycar, Wawan Jesucristupa maquinçhüpis cawaycanchi. Payga Tayta Diosninchi. Imaycamanpis maquinçhu cawachimanchi. 21Wawacuna, jircacunata ama manchapacunquimanchu. Chayllana.


text: 1Templupita yargurirna juc discïpulun Jesusta nergan: “¡Cuyaylapä jatusag rumicunawanmi templunsita sharcaycasiyashga, taytay!” 2Sayno niyaptin Jesús nergan: “Cay lapan ricaycäyashgayqui cuyaylapä caycaptinpis chipyagmi juchusiyangapä. Manami ni juc rumilapis canan pergaraycashgannöga quëdangapäsu.” 3Templo simpan Olivos lömacho jamapagnömi Pedro, Santiago, Juan y Andrés Jesusta tapuyargan: 4“Nishgayquinöga ¿imaytä templo juchusish canga, taytay? Sayno cananpäga ¿puntata imatä canga?” 5Sayno tapuyaptinmi Jesús nergan: “Pipis lutanta mana criyisiyäshunayquipä shumag tantyacuyay. 6Ascagmi shayämonga: ‘Nogaga Cristumi caycä’ niyashpan. Sayno nirmi asca runacunata engañayangapä. 7May-say nacioncunachöpis guërra captin y wanusinacuy captin ama mansacäyanquisu. Puntataga saycunalarämi canga. Sayno captinpis cay pasa manarämi ushacangaräsu. 8Juc nacionwan juc nacionmi pelyayanga. Saynölami muchuypis terremötupis may-saycho cangapä. Sayno captinpis nacaycuna galaycunalanrämi saycunaga canga. 9Nogata chasquicayämashgayquipitami autoridäcunamanpis prësu sarircur apayäshunqui. Israel mayiquicunapis contrayqui sharcur sinagogancunacho astayäshunquipä. Nación mandag reycunamanpis apayäshunqui juzgash cayänayquipä. Saychömi wilacuynëta paycunatapis wilapäyanquipä. 10Saynöpami cay pasa manarä ushacaptin may-say nacionchöpis nogapita wilacuyangapä. 11“Autoridäcunaman entregayäshuptiquipis ama laquicuyanquisu: ‘¿Imatarä nishä?’ nishpayqui. Paycunapa naupancho imata ninayquipäpis Santu Espiritumi yarpayta goyäshunquipä. 12Nogata chasquicamashganpita chiquirmi wauguintapis autoridäcunaman entregayanga wanusish cananpä. Waquinnami surinta entregayanga wanusish cananpä y waquinnami taytantapis entregayanga wanusish cananpä. 13Nogata chasquicayämashgayquipitami pï-maypis chiquiyäshunquipä. Sayno captinpis wanushgayquiyag noga munashgäno cawarmi Tayta Diospa naupanman chäyanquipä.” 14“[Tayta Diosninsipa profëtan Daniel guelgashgannölami] Diosta mana cäsucog runa templo ruriman yaycongapä. (Cay guelgashgäta liyegcunaga shumag tantyacuyäsun.) Say yu runa templuman yaycuptin Jerusalén marcapita y Judea provinciacho caycag waquin marcacunapitapis gueshpir aywacuyäsun. 15Wayi janancho cagcunapis jucla gueshpir aywacuyäsun. Imata jorgunanpäpis wayinman amana yaycuyäsunsu. 16Chacrancho caycagcunapis jucla gueshpir aywacuyäsun. Ama cutiyäsunsu wayinman trucacunanpä mödanacunata jorgogpis. 17Sayno gueshpirmi pasaypa cuyapaypä nacayanga gueshyag warmicuna y iti wawayog warmicunapis. 18Tamya quilacho say gueshpinayqui junag mana cananpä Tayta Diosninsita manacuyay. 19“Say junagcunaga yupami runacuna nacayangapä. Cay pasata Tayta Diosninsi camashganpita-pasa manami imaypis sayjinanpaga runacuna nacayashgasu. Saynöpis yapayga mananami sayno nacaycuna cangapänasu. 20Acrashgancunata cuyaparmi say nacaycunata Tayta Diosninsi päsasenga. Say nacay junagcunata mana päsasiptenga lapanpis wanurmi ushacäyanman. 21Say junagcuna: ‘Tayta Dios cachamushgan Cristo caychömi wacchömi caycan’ niyäshuptiquipis ama criyiyanquisu. 22Saynöpis waquenga: ‘Tayta Dios cachamushgan Cristumi caycä’ o ‘Tayta Diosninsipa profëtanmi caycä’ nir lulacuyashpanmi puriyangapä. Runacunata criyisinan cashmi ima milagrucunatapis rurayanga. Asca runacunata saynöpa engañarpis Tayta Diosman yäracogcunataga manami engañayta camäpacuyangasu. 23Saycuna manarä captinmi gamcunata wilaycä say lutan yachasicogcunata mana chasquipäyänayquipä.” 24“Cay pasacho yupa nacaycuna casquiptinrämi intipis y quilapis sacacurponga. 25Saynölami lapan goyllarcunapis shicwayämonga y ciëlupis sucsucyanga. 26Saychömi NOGATA ricayämanga pucutay janancho chipipiycar shamuycagta. 27Say junagmi angilnëcunata cachamushä may-saypitapis nogaman yäracamagcunata shuntayämunanpä. 28“Cay yachasishgäta shumag tantyayay. Tamya tiempo galaycuptin musyayanquimi jïgus jacha chinquimunanpä cashganta. 29Saynölami say nishgä nacaycuna chämuptin gamcunapis musyayanquipä cutimunäpäna caycashgäta. 30Canan cawaycag runacuna manarä wanuyaptinmi lapan say nishgäcuna cumplengapä. 31Ciëlupis y cay pasa ushacaptinpis noga nishgäcunaga lapanmi cumplengapä. 32“Imay junag imay höra cutimunäpä cashgantaga manami angilcunapis ni nogapis musyäsu. Saytaga Tayta Dioslami musyaycan. 33Gamcunapis alistacushla car [Tayta Diosta imaypis manacuycäyay]. Manami musyayanquisu imay cutimunäpä cashgantapis.” 34Saymi mastapis Jesús nergan: “Juc wayiyog aywacur wayinta ricananpä ashmayninta cachapan imata rurananpä cagtapis yäsircur. Puncu quichapagnintapis tantyasin imay hörapis maya mayala caycänanpä. 35Saynölami nogapis elagpita cutimushä: pasa sacaycashgan höra, pulan pagas höra, walpa wagay höra o pasa waraycashgan hörapis. Sayno caycaptenga shuyacayämay puestucushla. Manami musyayanquisu imay höra cutimunäpä cashgantapis. 36Maya mayala caycaptiquega elagpita shamur jusalicuycagta manami tarishayquisu. 37Manami gamcunalatasu nicä, sinöga lapan runacunatawanmi. Sayno wilaycaptëga maya mayala caycäyay.”


text: 1Eh re' taq i hat aj Israel chab'iraj taq i ruq'or i QaJaaw Dios chi je' wili: chayuq'eej taq awuuk' taqe i yuuq', cha q'or taq chi korik chi wilik taq amahk, ponoq chinaah taqe yuuq' taq aq'oral. 2Chab'iraj taq i hat yuuq' k'ixkaab' chi re' i hin Dios k'ahchi' nujosq'iil kuuk' i nutinamiit Israel naa nuq'atam q'orik chikinaah ruum i kimahk inki. 3Eh je' wo' chik wili i xuq'or i QaJaaw Dios: hat taq nutinamiit ¿Chib'ih i ma' holohik taj xub'an taq aweh, eh chib'ih taq xat nuch'itaaj wii'? Inwaaj taq chi neenaq'or weh. 4Re' hin ma' xta xinq'ehb'ik taq wii' chawach, re' hin xineesanik taq cha weh panti' k'axik Egipto. Re' noq xnutaq'aaj taq reje chawehteesjiik i Moisés i Aarón, i María, reh chi xkik'am taq cha b'eeh. 5Re' taq i hat nutinamiit k'oloq taq panak'ux chib'ih xat rutaqchi'ij taq cho wii' i Balac, kireey i aj Moab. Eh chib'ih xat ruchaq'weej wii' i Balaam rak'uun i Beor, eh chib'ih taq i xak'ul noq xat ik'ik taq ar Sitim, eh Gilgal. Re' hin xintoob'inik taq aweh, ruum aj re' ma' xta taq xak'ul, inki Dios. 6¿Chib'ih jariik i ruk'ul chi naaqaye'em reh i QaJaaw Dios, nik' wach rulooq'jiik naa qa'nam? ¿Mi re' chi neenuyeew i k'atoj mayiij chuwach, oon re' chi nee nuk'am reje chi numayiij i peet rak'uun i nuwakax jinaj haab' i wilik reh? 7¿Mi neensuuqb'ik ruk'ux re' i QaJaaw noq neenuyeew chi numayiij i ruk'ihaal q'ina' laj imas tentzun? Eh ¿Mi neensuuqb'ik ruk'ux re' chi neenuyeew chi numayiij chuwach i xata wo' jarub' lemeta chi aseite? ¿Mi neerukuy re' i numahk chi neenuyeew chi numayiij chuwach i peet wak'uun? 8Re' i QaJaaw Dios ma' re' ta taqe re' iraaj, re' i rupahqaaj aweh i QaJaaw Dios i hat re' taqe i wili: Re' chi naa a'nam taqe i ruk'ul chi b'anarik, eh chi naa ruwihiik i ketelinik wachiis awuuk', re' chi naa aloch'om awiib' chi runimjiik aaDios. 9Re' i QaJaaw Dios k'achi' taq kaat ruq'oreem panatinamiit, wilik runa'ojb'al awach inyohlinik reh aab'ihnaal. Eh chakoj taq rehtaal awach inaakiye'ariik chutojariik i kimahk, eh awach naa ruye'wiik keh chutojariik i kimahk. 10Re' i yiib' wach runa'ojb'al ma' k'isiin i rub'ehomal wilik xa ruuk' i leq' rureqem tz'aaq, eh re' i rupexu ma' manlik ta impajwik, re' taqe re' ma' imponik ta chi nuwach i hin. 11Eh ¿Nik' wach noq neenukuy ru mahk inelq'anik ruuk' i rupexu i rukoj chi pajb'al, eh ma' manlik ta impajwik? 12Re' taqe i b'ehomaq wilkeeb' chupaam i tinamit wili inkelq'aaj chib'ih reh i neb'aa', eh xa re' i chukuj q'orik inkaaj, xa re' i rujot'ariik i kitinamiit inki a'n 13Re' hin naa taq kaat nuye'em chutojariik taq amahk, eh naa taq nusacham awach ruum taq amahk i na a'n. 14Naa wo' naq taq a'nam awa' ahaa' xama' naa ta wo' taq anujiik, xama' naa ta wo' taq amayam i kuyuj wi'k. Eh naa wo' naq taq amolom chib'ih aweh xama' naa ta wo' taq akolom riij, eh wila' xakol taq riij, aj q'aq'ineel naa kisachwik wach. 15Eh naa wo' naq taq atikim chib'ih aweh xama' naa ta wo' kiwachiniik, naa wo' naq taq ake'em wach i aseituna xama' xta wo' taq aseite naa awisam. Eh naa wo' naq taq ayeq'em paam i uuva xama' xta wo' taq i riis naa awuk'em. 16Ruum xak'am taq naah i ruk'uhb'aal, eh aha' wilik i rub'an i reey Omri rub'ihnaal, je' wo' hoq i rub'an i reey Acab, xa a'n taq aweh inki a'n i keh. Re' hin naa nub'anam ti' k'axik taq aweh, naa taq ak'uhtaam ak'ixb'ilaal taq i hat i aj Jerusaleem, ruum ma' xinanimaj ta taq, inki i Dios.


text: 1Sichus mayqenniykichej rikunkichej runa masiykichejpa wakanta, chayrí ovejanta chinkasqata chayqa, chay uywata qhatispa, runa masiykichejman apapunkichej. 2Sichus chay uywa mana qayllaykichejpi tiyakojpata kanman, nitaj pejpatachus kasqantapis yachawajchej chayqa, chay uywata wasiykichejman qhatiychej dueñon rikhurimunankama. Rikhurimojtintaj, qopunkichej. 3Chantá runa masiykichejpa burron chinkajtin, p'achan chinkajtin, iman chinkajtimpis, chaykunata tarispaqa, ajinallatataj ruwankichej. Chaykunata rikuspa, amapuni mana rikojman tukunkichejchu. 4Sichus rikunkichej runa masiykichejpa wakanta, chayrí burronta ñampi urmasqata chayqa, ama qhawallankichejchu, manachayqa qayllaykuspa, runa masiykichejta sayariysichinkichej. 5Warmeqa ama qhari p'achata churakuchunchu, nitaj qharipis warmi p'achata churakuchunchu; ajinata ruwajkunataqa Señorniykichej Tata Dios millachikun. 6Sichus ñanta rishaspa p'isqo thapata sach'api tarinkichej, chayrí pampapi irpasniyojta, chayrí runtusniyojta, mamantataj ojllashajta chayqa, ama mamantinta irpasnintinta apakunkichu. 7Manachayqa irpasllata apakunkichej, mamantataj phawachinkichej. Ajinamantachus ripojta saqellankichej chayqa may kusisqa kankichej, unaytataj kawsakunkichej. 8Mosoj wasita ruwakuspaqa, techonta jark'achinayojta ruwankichej. Ajinamanta mana juchayojchu kankichej, pipis chay patamanta urmaykuspa wañojtin. 9Uvas huertaykichejmanqa ama waj mujuta tarpunkichejchu. Jinatachus ruwankichej chayqa, ni uvasniykichejta, nitaj chay waj mujuj poqoyninta mikhuyta atinkichejchu, Diospaj t'aqasqa kasqanrayku. 10Ama ujllapi wakata, burrotawan llank'achinkichejchu. 11Ama churakunkichejchu millmamanta, linomantawan chajrusqa awasqa p'achata. 12Pata p'achaykichejpa tawantin puntasninman waych'asta churakuychej. 13Ichapis uj runa casarakusqanmantaña warminta chejniyta qallarinman. 14Chantá, ichapis qhasillata tumpaspa, paypaj parlayta qallarinman kay jinata: Kay casarakorqani, chay warmeqa qharej chayasqan kasqa, nispa. 15Chayta uyarispaqa, chay warmej tatasnenqa ususinku mana qharej chayasqan kasqanmanta uj señalninta llajtamanta kurajkunaman apanqanku. 16Chay sipaspa tatanqa kurajkunaman kay jinata nenqa: Noqa ususiyta kay runawan casaracherqani, kunantaj payta chejnipun. 17Wawaypajtaj qhasillata tumpaspa parlashan: Wawaykeqa qharej chayasqan kasqa, nispa. Jinapis qhawaychej, kaypi kashan wawaymanta señales mana qharej chayasqan kasqanmanta, nispa. Chaymanta tatasqa wawankoj casamiento p'achanta kurajkunaj ñawpaqenkuman mast'anqanku. 18Chaymantataj kurajkunaqa chay qharita jap'ichispa, castiganqanku. 19Paytaqa pagachenqanku pachaj qolqeta, chaytataj sipaspa tatanman qonqanku, chay jinata uj israelita sipasta qhasillata tumpasqanrayku. Chay tukuywampis chay sipasqa warmillampuni kanqa, manataj chay sipasmanta t'aqakuyta atenqachu tukuy kawsaynimpi. 20Sichus chay sipasqa qharej chayasqampuni kanman chayqa, 21tatampa wasinmanta jawaman orqhospa, llajtamanta runasqa rumiswan ch'anqaykuspa wañuchenqanku, chay jina millayta Israel ukhupi ruwasqanrayku, familianta p'enqaypi rikurichisqanraykutaj. Ajinamanta qankuna ukhupi chay jina millay juchata chinkachinkichej. 22Sichus uj qhareqa wajpa warminwan puñushaspa taripachikunman chayqa, iskayninku wañuchisqa kanqanku. Ajinata Israel ukhumanta chay jina millay juchata chinkachinkichej. 23Uj sipas casarakunampaj uj qhariwan parlapayasqaña kashajtin, sichus waj qhari llajtapi taripaspa, paywan puñuykunman chayqa, 24paykunata llajtamanta jawaman orqhoytawan, rumiswan ch'anqaykuspa, iskayninkuta wañuchinkichej. Chay sipasqa wañuchisqa kanqa llajta ukhupi kashaspa mana qhaparikusqanrayku. Qharitaj wañuchisqa kanqa qhari masimpa warmimpa honranta t'akasqanrayku. Ajinamanta qankuna ukhupi chay jina millay juchata chinkachinkichej. 25Uj sipas casarakunampaj uj qhariwan parlapayasqaña kashajtin, sichus waj qhari campopi taripaspa, paywan puñuykunman chay sipas mana munashajtin chayqa, chay qharilla wañuchisqa kanqa, chay warmej honranta t'akasqanrayku. 26Sipastaqa ama imanankichejchu, imaraykuchus payqa mana juchayojchu wañunampaj jina. Imaynachus uj runa qhari masinta taripaspa, wañuchin, ajina kayqa. 27Chay qhareqa sipasta sapallanta campopi tariparqa. Pay qhaparikushajtimpis, ni pi uyarinmanchu karqa payta jark'arikunampaj. 28Sichus uj qhareqa kallpanman atienekuspa casarakunampaj mana parlapayasqa sipaswan puñunman, jap'ichikunmantaj chayqa, 29chay qhareqa sipaspa tatanman phishqa chunka qolqeta qonqa ususimpa honranta t'akasqanrayku. Chantá chay sipaswampuni casarakunan tiyan, nitaj paymanta t'aqakuyta atenqachu tukuy kawsaynimpi. 30Ni pi qharipis tatampa warminwan puñuykonqachu, ama tatanta p'enqaypi rikhurichinampaj.


text: 1¡Icha ishcay quimsa luclu caynïta awantaycälimanquiman! ¡Aw-ari awantayalcämanquiñamá! 2Quiquin Tayta Diosnümari amcunacta ama-pacha nil sïlaculcac. Jucllay wayapallawan cuscanayquipämari limanacachilac chuya japallan cacü wamlactanüpis Jesusllaman ćhaycälichinacpä. 3Rasunpa sumämi llaquicú amcunapïta. Maynümi Evactapis culibrayca artillap ingañäla, chaynümari śhun'uyquicunapis ingañachiculcul Jesuswan chuya śhun'ullaña caśhayquipi juc-läduman muyucalcälinayquipïta. 4Amcuna cushishalämari ćhasquiyalcanqui juc licchä Jesustapis, allin willacuy ćhasquiculcäśhayquipi juc licchä ispirituctapis, allin willacuypi jucta willacuśhtin śhamücunäta. 5Chay sumä puydï yaćhapacütucücunäpi mïnuslächu manamá cayá. 6Masqui limaynïćhu anä calpis, yaćhaynïćhu'a manamá. Caytamari imaćhüpis imaymanap camalaycachilá. 7¿ Mana allintachun lulälú altuman juluycuśha capäcunayquipä Jesuspa allin willacuyninta mïnuschacullal dinbaldilla willaycälishäwan imatá? 8Juc chalapacü-masinchiccuna amcunacta sirbinacpä uyalcämaptin'a suwacüśhanüñamari caläpis. 9Jinaman'a pishipacuynïcunaćhu manam mayanllayquitapis piñachipäculacchu. Aśhwanpam Macedonia chalapacü-masinchiccuna ćhämul yanapapämäla. Rasunpa, imaćhu piñachipäcunacpïpis allictam licaculá, manatacmi piñachipäcuśhayquipischu. 10Jesuspa rasunnin ya'aćhu tacyaycuśhanpam cayta niycälic: jinantin Acaya-lädućhüpis cay sumä alawacuynïta manam mayanpis śhaycachiman'achu. 11¿Amcunacta mana cuyalchun caynüta niyalcacman imatá? ¡Manamá! Cuyapäcuśhacta Tayta Dios tuquictamari yaćhan. 12Ñatac chaynu dinbaldilla lulaycuśhä “Paycunanüllam cayalcá” nil ya'acunawan tincuchicul alawacücunaca manaña imanipäcunanpis cananpämi. 13Chay nunacunaca yan'al puydïtucücunam, imapis ingañacuyninwan sirbïcunam, Jesuspa puydïninnülä pasachiculcan. 14Cay manamá äśhalayänapächu ¡aśhta quiquin Satanaśhpis chipyayä anjilnülä pasachicuyaptin'a! 15Chayurá sirbïnincuna allincäta lulätucul pasachiculcäśhanpïpis manam imapi äśhalänanchic canchu. Camacaynin'a lulayninman tincümi caycun'a. 16Yapa niycälic: Ama luclupänuy licayalcämaychu. Masqui chaynu cayaptïpis chaynütari ćhasquiycälimay, ashllactapis alawacunäpä. 17Caynu niyänäpä Tayta Dioschu manamá niyämanman. Rasunpa luclunümá limayá. 18Ñatac amcunaćhu achca aychanpa munayllanpi alawacuyalcaptin'a ya'apis má alawacuśhäri. 19Aw-ari, amcuna maynu yaćhay-sapa cacuyalcal chay luclucunätá mishqui mishquictam uyaliyalcanquipis. 20Chaynütacmi sirbichiculcäśhuptiquipis, ingañapäcuśhuptiquipis, jamuyapäcuśhuptiquipis, imacta lulapäcuśhuptiquipis, cäraćhu lapyapäcuśhuptiquipis awantayalcanquimá. 21¡Ya'apá ima pin'acuytá! ¡Chaynu lulapäcunacpá pasaypi chunchumá capäculá! Ñatac mayanpis alawacuyaptin'a mastalämá ya'a canpis. ¡Aw, luclunümari jinalla limayá! 22Chay alawaculcan ¿Hebreo caśhta cayalchun? Ya'apis Hebreo caśhtam cayá. ¿Israel caśhta cayalchun? Ya'apis Israel caśhtam cayá. ¿Abrahampa milaynin cayalchun? Ya'apis Abrahampa milayninmi cayá. 23¿Jesuspa sirbïnin cayalchun? Aw, canan lücu-yupaymi yapa niyá - ya'a maslämari cayäpis. Paycunapïpis mastalämari lulayá; mas achca cutim wićhäśha, asuticunawan lawćhaycuśha, chaynütac achca cuti wañuypa patanpïtapis salbaśha calá. 24Picha cutim Israelcunäpis asutiwan lawćhapämäla quimsa ćhunca isunniyu maquicta. 25Quimsa cutim caśhpicunawanpis muylïlälimäla; jucćhu'a lumiwanmi tamshälälimälapis. Quimsa cutićhütacmi barcu lipäcuśhäca ji'acalpula; jucninćhütacmi tutay-muyun lamar janallanćhüpis pasalá. 26Maychicactaćhá puliläpis; chaycunaćhu ñacaypa patallanćhümi calá: mayu apamänancunapïta, suwacunapïta, Israel-masïcunapïtapis, juc caśhtacunapïtapis, chalapacütucücunapïtapis, ñatac jatun malcacunäćhüpis, chunyäcunaćhüpis, lamarcunaćhüpis. 27Chaynütacmi lulaynïćhu alli-allicta lulayculá; sasachacuycunactapis pasalá; mana puñuśhacuna, micuycunapïta, yacucunapïta, alalaycunapïta, müdanacunapïta imam caläpis. 28Jinaman'a lluy malcaćhu chalapacü-masinchiccunapi: “¿Imanuylä cayalcan?” nil llaquicuyní muyun muyunlämi ñitilpaman canpis. 29Mayanpis mana cäña cayaptin ¿manachun paynuy caycú imamá? Mana allincäman palpüluptin ¿manachun śhun'üpis tipshiypa-tipshil nanaycun imatá? 30Caypi mana casquicuśhäta tuquicta yaćhayan Duyñunchic Jesuspa Taytan Diosninchicmi ¡wiñay simpripä alawäśha cäcämi! Ñatac imapïpis alawacuná captin'a maynu pishi callpa caśhäta camalaycachishäpïtam alawacuśhä. 32Damasco malcaćhu cayaptïmari Puydï Mandacü Aretaspa yanapänin gubirnadur malcap llapa puncuncunaman täpäcunacta ćhulälun chalalcul wićhapämänanpä. 33Chaynu cayaptinpis chay murällap bintananpam jatun canaśhtaman winaycul watuwan ji'alpachipämäla. Chaynüpamá maquinpi lluptilá.


text: 1Süta muyunpïtañatacmi Pedrocta, Jacobocta, śhullcantin Juantawan puśhaculcul Jesus chunyä ulup puntanman lipäcula. 2Chay ñawpäninćhümi Jesus jucnüman lluy muyülun cäranpis müdananpis intïnu sumä-sumä chipipicyayämüman. 3Jinamanmi Moiseswan Diospa unay willacünin Eliaswan limaśhtin licalïlun. 4Chaymi Pedro Jesusta: “Yaćhachicü taytáy, allinpämá śhapämuñá. Canan-ari quimsayquipä jucnincä-cama chucllacta lulälälipuśhayqui, ampä, Moisespä, Eliaspä” nin. 5Chaynu niyällaptinmi sumä-sumä chipyayä pucutaynu lluy ñiticalpula. Chay pucutay śhun'unpïmi ayalpämun: “Pay cuyay chulïwanmi cushisha cayá. Paytari uyaliculcay” nil. 6Chay nïta uyalïlälilmi yaćhapacünincuna manchacuypïta umantapis pampaman ñaćhaña śhatïlälin. 7Jinaptinmi Jesus aśhuycul yataycula: “Ama manchaculcaychu. Śhalcapäcuy” nil. 8Chay niptin licalcälinanpämi Jesusllaña chayćhu cayäñä. 9Ñatac chay ulupi cutiyalcämuptinmi Jesus nila: “Cay licapäcuśhayquipïta amam pictapis willapäcunquichu, ya'a Rasun Nunap Chulincäta wañuchipämaptin caśhan śhalcamunäcama” nil. 10Niptinmi yaćhapacünincuna tapupäcula: “¿Imapïtan camachicuyta yaćhachicücunaca niyalcan ‘Diospa willacünin Eliaslämi Salbacücäpa puntanta śhamun'a’ nil?” 11Niptinmi nila: “Aw chaynümi. Rasunpa Eliaslämi puntacta śhamun'a lluyta tincüninmancama allichaycachinanpä. 12Ñatac Elias śhamulañam. śhamuptinpis nunacunaca pay caśhanta manam lisipäculachu. Aśhwanpam munapäcuśhanmannuy pasachipäcula. Chaynümi Rasun Nunap Chulincätapis pasachipäman'a” nil. 13Niptinmi yaćhapacünincuna tantiälälila Bawtisä Juanpi, Eliasman tinculcachil limaśhanta. 14Chay ji'alpapämulmi achca nunacuna caśhancäman ćhäläliptin juc nuna Jesusman aśhuycamul puntanman un'ulacuycul nila: 15“Taytay, chulillätari llaquipaycullay. Paytam uman alli-allicta lücuman muyuchillan. Chay chaläluptin'a yacumanpis ninamanpis cućhpälunmi. 16Chaymari yaćhapacüniquicunaman puśhamuptí nï tumpallapis sänaycachipällämanchu” nil. 17Niptinmi: “¡Ay, mana chalapacuyniyu pasaypi tullu umacuna! ¿Imaycamatan amcunacta awantaśhtin cayäśhä? Má, cayman-ari puśhamuy” nin. 18Chayćhu achatucta piñapalcul maquinpïta caćhaycachiptin-pacham walaśhca tuqui sänu licalïla. 19Chaypïtam quiquin-pulallaña yaćhapacünincuna Jesusta nipäcun: “¿Imapïtan ya'acuna caćhaycachiyta mana atipapäcüchu?” nil. 20Niptinmi: “Pishi chalapacuyniyu capäcuśhayquipamá. Sïchuśh shitap mujunnüllapis chalapacuyniqui captin'a, wic ulüta juc-läduman ‘aśhuy’ niptiqui'a, aśhülunmanmi. Rasunpa imapis manam sasachu canman. 21˻Chaynu captinpis caynücunäta caćhaycachinchic ayunal Tayta Diosta mañacuyllanchicwanmá˼” nila. 22Chaypi Galileap malcancunaćhu cayalmi Jesus yaćhapacünincunacta: “Ya'a Rasun Nunap Chulincäta puydï nunacunap maquinman ćhulaycamaptinmi wañuchipäman'a. Jinapämaptinpis quimsa muyunpïtam caśhan śhalcamuśhä” nin. Niptinmi yaćhapacünincuna alli-allicta llaquicälälila. 24Chaypi Jesus yaćhapacünincunawan Capernaum malcäman ćhäläliptinmi juntunacuna wasipä alcabäla mañäcunaca Pedroman śhalcamul tapula: “Yaćhachicüniqui alcabälacta ¿päganchun icha manachun?” nil. 25Niptinmi: “Aw, päganmi” nin. Nilculmi Jesus caśhanman yaycucuycula chaypi niycunanpä. Manaläpis limalcuptinmi Jesus: “Simon, má, nimay. Cay puydï mandacücunaca alcabälacta ¿mayantatan pägachin? ¿Aylluntachun icha juccunactachun?” nin. 26Niptinmi: “Juccunactamari” nin. Niptinmi Jesus: “Chayurá aylluncuná manamá uycälinanchu. 27Jinalpis mañäcunaca mana piñacuyalcänanpä canan ućhaman lil challwacta chalamuy. Chay punta challwa chalamuśhayquip shiminćhümi juc illayta talinqui. Chaymi caman'a ishcayninchicpi pägaycunayquipä” nin.


text: 1Wawqe panaykuna, qankunaqa yuyariychisyá, Diosmanta allin willakuykunata qankunaman willasqayta. Chay willasqaypin qankunaqa creerankichis. Chayraykun qankunaqa Diosta kasukuspa, qaqa hina allinta sayashankichis, Diospi confiasqaykichisrayku. 2Sichus chay allin willakuypi creespa, Diospi allinta confiankichis chayqa, salvasqan kankichis. Ichaqa sichus mana cheqaqtachu confiankichis chayqa, Jesucristopi creesqaykichisqa yanqapaqmi kanqa. 3Noqaqa ñawpaqmantaraq Diospa yachachiwasqantan, qankunaman yachachiraykichis. Chay yachachiwasqanqa kaymi: Señorninchis Jesucristoqa, Bibliapi nisqanman hinan, rantinchispi huchanchiskunamanta perdonawananchispaq cruzpi wañuran. 4Hinaspapas Bibliapi nisqanman hinan, Jesucristoqa p'ampasqa karan. Ichaqa kinsa p'unchawmantan kawsarinpuran. 5Hinaspan Señorninchis Jesucristoqa primerta Pedroman rikhuriran, chaymantañataq chunka ishkayniyoq apostolninkunaman ima. 6Chaymantapas Jesucristoqa rikhurillarantaqmi pishqa pachaq más creyentekunamanpas. Chay rikuq runakunamantan ashkaraq kunankamapas kawsashanku, ichaqa wakinñataqmi ña wañurapunkuña. 7Chaymantapas Jesucristoqa rikhurillarantaqmi Jacoboman, hinallataq llapallan apostolninkunamanpas. 8Chaymantañataqmi noqa Pablomanpas ultimotaña Jesucristoqa rikhurillawarantaq, mana tiemponpi nacesqa wawaman hina. 9Chayraykun noqaqa apostolkunamanta menos importante kani. Chaymi noqaqa “apóstol” niwanankutapas mana merecenichu, ñawpaqta manaraq apóstol kashaspay, Jesucristopi creeq runakunata qatikachaspa, ñak'arichisqayrayku. 10Ichaqa sayna kashaqtiypas, Diosmi khuyapayawaspa, apóstol kanaypaq akllakuwaran; chayraykun noqaqa apóstol kani. Diosqa manan yanqapaqchu noqataqa akllawaran, aswanqa atiy qowasqanwan llank'anaypaqmi. Chayraykun noqaqa wakin apostolkunamantapas aswan masta llank'arani Diosmanta willakuspa. Saynataqa llank'arani, manan kikillaymantachu, nitaq kikiypa kallpallaywanchu; aswanqa kikin Diospunin atiyninwan noqantakama tukuy imatapas ruwaran. 11Chayraykun mana importanchu, noqachus icha apostolmasiykunachus masta llank'asqaykuqa. Aswanqa Diosmanta allin willakuykunata willaqtiyku, Jesucristopi qankuna creesqaykichismi aswan más importanteqa. 12Noqaykuqa Diosmanta kay allin willakuytan willakuyku khaynata: “Diosqa Jesucristotan wañusqanmanta kawsarichimuran”, nispa. Chayri, ¿imanaqtintaq wakinniykichisri ninkichis “wañusqa runakunaqa manan kawsarimunqachu”, nisparí? 13Sichus wañusqakuna mana kawsarimunmanchu chayqa, ¿Jesucristopas manachá kawsarimunmanchu karan? 14Sichus Jesucristo mana kawsarinpunmanchu karan chayqa, Diosmanta kay allin willakuykunata willasqaykupas, hinallataq Jesucristopi iñisqaykichispas, manachá ni imapaqpas valenmanchu. 15Sichus wañuqkunapa kawsarimunan mana cheqaqchu kanman chayqa, noqaykuqa llullakuspachá Diosmanta willakushaykuman. Ichaqa noqaykuqa llapallan runakunamanmi willarayku khaynata: “Kikin Diosmi Jesucristotaqa wañusqa kasqanmanta kawsarichimuran”, nispayku. 16Ichaqa, sichus wañuqkuna cheqaqtapuni mana kawsarimunmanchu chayqa, manachá Jesucristopas wañusqanmantaqa kawsarimunmanchu karan. 17Ichaqa, sichus qankunamanta wakinniykichispa piensasqanman hina, Jesucristo mana kawsarimuranchu chayqa, manachá ni imapaqpas valenmanchu paypi iñisqaykichisqa; chayraykun qankunaqa huchallapiraq kashankichis. 18Hinallataq sichus Jesucristo mana kawsarimunmanchu karan chayqa, Jesucristopi creespa wañuqkunapas manachá salvasqachu kankuman. 19Sichus Jesucristopi creesqanchis kay pachapi kawsanallanchispaq valenman chayqa, Jesucristopi mana creeq runakunapas burlakuspankun ninkuman khaynata: “¡Kakalláw! kay runakunaqa Jesucristopin yanqa iñiranku”, nispanku. 20Ichaqa manan saynachu chayqa. ¡Jesucristoqa wañusqanmantan kawsarimuran! Chaymi Jesucristoqa wañuqkunamanta primerta kawsarimuq. Chayraykun llapallan wañuqkunapas kawsarimunqaku. 21Runakunaqa, ch'ulla runalla huchallikusqanraykun, llapallanku wañuyta tarinku. Saynallataqmi huk ch'ulla runalla kawsarimusqanrayku, llapallan runakunapas kawsarimunqaku. 22Ichaqa imaynan huchata ruwaspa Adanpas wañuran, saynallataqmi llapallan runakunapas wañunku, Adanmantapacha huchayoq kasqankurayku. Saynallataqmi llapallan wañuqkunapas kawsarimunqaku (Jesucristo kay pachaman kutimuqtin). 23Ichaqa sapankaman ordenpi kawsarimunqaku. Primertaqa Jesucriston kawsarimuran. Chaymantan ichaqa, Jesucristo cielomanta kutimuqtin, paypi creespa wañuqkuna kawsarimunqaku. 24Chaymantan ichaqa kay pacha tukukunqa. Chay p'unchawmi Señor Jesucristoqa llapallan autoridadkunata, hinallataq diablopa hinallataq demoniokunapa tukuy atiyninkuta mana imaman tukuchinqa. Chaymantañataqmi ichaqa, Jesucristoqa Dios Taytanman tukuy imata entreganqa gobiernananpaq. 25Jesucristoqa gobiernanqa, llapallan enemigonkunata vencenankaman. 26Chay enemigonkunamanta, Jesucristopa último kaq enemigonqa wañuymi. Chay wañuytapas Jesucristoqa vencenqan. 27Chaykunamantan Bibliapipas khaynata nishan: “Dios Taytaqa Jesucristopa makinmanmi llapallan kaqkunata churaran, gobiernaspa vencenanpaq”, nispa. Chay “llapallanta” ninanqa manan Dios Taytanmantachu rimashan. Aswanqa Diospa llapallan unanchasqankuna Jesucristopa makinman churasqanmantan rimashan. 28Llapallan tukuy imapas Jesucristopa makinpiña kashaqtinmi, kikin Jesucristopuni, Diospa Wawan kaspa, Diospa gobiernasqanman sujetakunqa, saynapi kikin Dios Taytapuni tukuy imata gobiernananpaq. 29Kunan tapusqaykichis, wakin runaqa manan wañuqkunapa kawsarimunanpiqa creenkuchu, chayri, ¿imanaqtintaq wañusqa runakunapa sutinpiri bautizachikushankú? Chay ruwasqankuqa manan valenchu. 30Sichus wañusqakuna mana kawsarimunkumanchu chayri, ¿imapaqtaq noqaykuri vidaykuta wañuypa patanman churasparaq, Diosmanta willakushaykú? 31Wawqe panaykuna, noqaqa sapa p'unchawmi wañuchiwanankumanta ancha peligropi kashani. Ichaqa chaykunaña pasawaqtinpas, noqaqa Jesucristopi qankuna creesqaykichiswanmi anchata kusikuni. 32Éfeso llaqtapi runakunaqa phiña animalkuna hinaraqmi karanku. Paykunawanmi noqaqa maqanakuq hinaraq parlarani. Ichaqa sichus wañusqakuna mana cheqaqtachu kawsarimunman chayri, ¿imatataq noqari ganayman Diosmanta allin willakuykunata defiendespayrí? Aswanchá wakin runakunapa nisqanman hina, khaynata nisunchisman: “Paqarinmi wañusunchis. Chayraykuyá kawsashasparaq mikhukusunchis, tomakusunchis”, nispanchis 33Saynaqa amayá qankunaqa engañachikuychishchu sayna rimaqkunawanqa. Pipas mana allin amigokunawan juntakuqqa, chay mana allin amigonpa ruwasqanta ruwaspan maleakunqa. 34Aswanyá qankunaqa cheqaqtapuni yuyayniykichisman kutiriychis; hinaspa amaña huchallikuychishñachu. Ichaqa wakinniykichismi manaraq cheqaqtachu Diostaqa reqsishankichis. Chaymi kaykunataqa nishaykichis, kaykunata uyarispa, qankuna p'enqarikunaykichispaq. 35Ichaqa pipas tapuwanmanpashchá khaynata: ¿Imaynatataq wañusqa runakunari kawsarimunqakú? Otaq ¿Imayna cuerpoyoqtaq kawsarimunqakurí? nispa. 36Chayqa huk sonso runapa yanqa tapukuynin hinamá. Huk mukhuqa allpaman haykuspanmi, primertaqa wañunan. Chaymantañan chay mukhuqa wiñamun, saynapi huk mosoq planta kananpaq. 37Sichus trigo mukhuta otaq ima mukhutaña tarpuqtinchispas, manan chay mukhuchu wiñamun, aswanqa huk mosoq plantañan wiñamun chay mukhumanta. 38Chay wiñamuq plantamanqa Diosmi huk formata qon, paypa munasqanman hina. Ichaqa chay plantaqa manan tarpusqa mukhuwanqa iguallachu. 39Saynallataqmi pasan llapallan kawsaqkunapa cuerponwanpas. Runakunapa cuerponqa huk forman, animalkunapa cuerponpas huk forman, phawaq animalkunapa cuerponpas huk forman; saynallataqmi challwakunapa cuerponpas huk forma. Llapallan chay cuerpokunaqa manan igualchu kanku; aswanqa sapankaman huk clase kanku. 40Saynallataqmi hanaq pachapi kawsaqkunapas, hinallataq kay pachapi kawsaqkunapas sapankamanku huk clase cuerpoyoq kanku. Ichaqa hanaq pachapi kawsaqkunaqa huk clase sumaq cuerpoyoqmi kanku. Saynallataqmi kay pachapi kawsaqkunapas huk clase sumaq cuerpoyoq kanku. Ichaqa manan iguallachu kanku. 41Saynallataqmi intipa k'anchasqanpas, hinallataq killapa k'anchasqanpas mana iguallachu kanku. Saynallataqmi qoyllurkunapas sapankamanku, mana iguallatachu k'anchanku; aswanmi sapankama qoyllurkunaqa hukniraqta k'anchanku. 42Saynallataqmi pasanqa wañusqa runakuna kawsarimuqtinpas. P'ampasqanku cuerpoqa ismuspan tukukun. Ichaqa chay cuerpo kawsarimuspanmi, manaña wañunqañachu, nitaq ismunqañachu; aswanqa wiñaypaqmi kawsanqa. 43Pipas wañuqtinqa chay cuerpontan p'ampanku. Hinaspan chay p'ampasqanku cuerpoqa ismuspa millayman tukupun. Ichaqa chay wañusqa runata Dios kawsarichimuqtinqa, sumaq k'ancharishaq cuerpoyoqmi kawsarimunqa. Hinaspapas chay kawsarimuq cuerpoqa manañan debilñachu kanqa; aswanqa wiñaypaqmi kawsanqa. 44Runa wañuqtinqa aycha cuerpontan p'ampanku. Ichaqa chay runa kawsarimuspanqa, mana hayk'aq wañuq cuerpoyoqñan kawsarimunqa. Ichaqa kanmi aycha cuerpokuna, hinallataq cielopi kawsaq espíritu cuerpokunapas. 45Bibliapiqa khayna escribisqan kashan: “Diosmi kay pachapi primerta Adanta unancharan. Paymi primer kaq runa karan. Hinaspan Diosqa chay Adanman kawsay vidata qoran”, nispa. Ichaqa qepa kaq Adanñataqmi, Jesucristo. Paypa Santo Espiritunmi cheqaq kawsayta qowanchis. 46Chayraykun niykichis, primertaqa aycha cuerpon ruwasqa karan. Chaymantañan wiña-wiñaypaq kawsaq cuerpotaqa chashkisunchis. 47Primer kaq Adán runaqa allpa polvonmanta ruwasqan karan. Ichaqa Señorninchis Jesucristo qepata hamuspanmi, cielomanta hamuran. 48Kay pachapi tiyaq runakunaqa llapallanchismi Adán hina aycha cuerpoyoq kanchis. Ichaqa cielopi kawsaqkunapa cuerponqa, Jesucristopa mosoq cuerponmanmi rikch'akun. 49Kunan kay pachapi kawsaspanchisqa, allpamanta ruwasqa primer kaq Adan runamanmi rikch'akunchis. Saynallataqmi noqanchis kawsarimuspanchispas, hanaq pachamanta hamuq Jesucristopa mosoq cuerponman rikch'ayniyoq kasunchis. 50Wawqe panaykuna, kaytan qankunaman niykichis: Diospa gobiernasqan hanaq pacha glorianmanqa manan haykunqachu yawarniyoq aycha cuerponchisqa. Hinaspapas kay pachapi ismuq cuerponchisqa manan Diospa ladonpiqa wiñaypaqqa kawsanmanchu. 51Chaymi kunan qankunaman huk pakasqa hina secretota willasqaykichis: Manan llapallanchishchu wañusunchisqa. Ichaqa llapallanchismi huk mosoq cuerpoyoqman tukuchisqa kasunchis. 52Chaymi último cornetata tocamuqtin, llapallan wañuqkuna kawsarimunqaku, manaña ni hayk'aqpas wañunankupaq. Saynallataqmi chay tiempopi kawsaqkunapas huk mosoq cuerpoyoqman tukuchisqa kanqaku. Chaykunaqa pasanqa huk ñawi ch'illmiyllapin. 53Diosmi kay ismuq cuerponchistaqa mana hayk'aq ismuq cuerpoman tukuchinqa. Saynallataqmi kay wañuq cuerponchistapas mana hayk'aq wañuq cuerpoman tukuchinqa. 54Saynatan Diosqa kay ismuq cuerponchistaqa mana hayk'aq ismuq cuerpoman tukuchinqa. Saynallataqmi kay wañuq cuerponchistapas mana hayk'aq wañuq cuerpoman tukuchinqa. Chaykuna pasaqtinmi, Bibliapi khayna nisqan cumplikunqa: “Dios Tayta wañuyta chinkachiqtinmi, wañuyqa manaña atiyniyoqñachu kanqa”, nispa 55“Wañuy, ¿maypitaq runakunata vencespa, wañuchinaykipaq atiyniykiri kashan? Wañuy, ¿maypitaq runakunata wañuchinaykipaq atiyniykiri kashan?” nispa 56Ichaqa runakuna huchapi kawsasqankuraykun, wañuyqa ancha atiyniyoq, runakunata wañuchinanpaq. Saynallataqmi huchapas ancha atiyniyoq, Moisespa escribisqan leykunata runakuna mana kasukusqankurayku. 57Ichaqa Diosmi Señorninchis Jesucristo cruzpi wañusqanwan, wañuyta venceran. Chayraykuyá Diosman gracias kachun. 58Khuyasqay wawqe panaykuna, qankunaqa iñiyniykichispi qaqa hina allinta sayaychis. Hinaspa ama ishkayaspa aswan masta llank'aychis, Señorninchis Jesucristota servispa. Qankunaqa yachankichismi, Diospaq chay llank'asqaykichisqa mana yanqapaq kasqanta.


text: 1Señor Diosmanta qhepa mita parata mañakuychis, illapata lliphllikichimuq Señor Diosmi allinta parachimunqa, llapapaqtaqmi campopi q'achuta wiñachinqa. 2Wasi idolokunaq rimasqanqa llullan, watuqkunaq rikusqanpas q'otuyllan, llulla mosqokusqankutan watunku, sonqochaykuq siminkupas yanqan, chaymi llaqtaqa oveja t'aqa hina pantapun, mana michiqniyoq kaspataq muchushan. 3Chaymi Señor Diosqa nin: Michiqkunapaqmi k'arakta phiñakuni, llaqtay kamachiqkunatan muchuchisaq. Judá runakunaqa ñoqaqmi, ñoqa Tukuy-atiyniyoq Señor Diosmi paykunata oveja t'aqata hina qhawasaq, paykunatan awqa-tinkuypaq kallpasapa caballoman hina tukuchisaq. 4Paykunamantan esquina hap'iq rumi sayarimunqa, paykunamantan karpa takarpupas kanqa, paykunamantan awqa-tinkuy wach'ina p'eqtapas kanqa, paykunallamantataqmi tukuy kamachikuqkunapas sayarimunqa. 5Awqa-tinkuypi calle t'urukunata saruq soldadokuna hinan kanqaku, ñoqa Señor Diosmi paykunawan kashasaq, chaymi paykunaqa caballopi sillakuq soldadokunatapas maqanakuspa atipanqaku. 6Ñoqan Judá runakunata kallpachasaq, Josepa miraynintapas qespichisaq. Paykunataqa khuyapayaspaymi maychus tiyanankuman kutichimpusaq, manapas wikch'uymanchu karqan hinan kapunqaku. Ñoqaqa Diosninku Señor Diosmi kani, mañakamuwasqankutan uyarisaq. 7Kallpasapa hinan Efraín runakunaqa kanqa, sonqonkupas vinowan hinan kusikunqa, churinkupas chayta rikuspankun kusikunqa. ¡Sonqonkun Señor Diospa ruwasqanwan kusikunqa! 8Ñoqan paykunata waqyarispa huñuykampusaq, ñoqan paykunataqa horqokampusaq, chaymi ñawpa p'unchaykunapi hina anchatapuni askhayanqaku. 9Llaqtakuna ukhumanña paykunata ch'eqechirqani chaypas, karu suyukunamantan yuyarimuwanqaku, paykunapas churinkupas kawsashallanqakupunin, kaymantaqmi kutimpunqakupas. 10Ñoqan Egipto suyumanta paykunata kutichimpusaq, Asiria suyumantapas pusakampusaqmi. Galaadmanmi Libanomanmi paykunataqa apakampusaq, manaraqmi paykunapaq tiyanapas aypanqachu. 11Llaki-phutiy qochatan chimpanqaku, chay qochaq phoqchiqesqankunatan ch'inyachisaq, Nilo mayutan ukhukama ch'akichisaq. Asiria suyuq uma hoqarisqantapas k'umuykachisaqmi, Egipto suyuq kamachikusqantapas chinkachisaqmi. 12Ñoqan llaqtay runakunata kallpachasaq, chaymi sutiypi purinqaku, nispa. Ñoqa Señor Diosmi chayta nini.


text: 1Tayta Diospa wilacognin carmi gamcunata ruwacuyä cuyacog Tayta Diosninsita mana yupaytupäyänayquipä. 2Palabranchöpis caynömi guelgaraycan: “Manacamashgayquita wiyarmi gamta salvashayquipä.” Saymi maygayquipis perdonash cayta munarga canan junag jucla Tayta Diosta manacuyay salvashunayquipä. 3Nogacunaga wilacuyashgäcunata pipis manacagman mana churayänanpä manami imatapis lutanta rurayäsu. 4Saypa trucanga Tayta Diospa wilacognin cayashgäta lapanpis tantyacuyänanpämi pay munashgannöla cawayä imano nacarpis, ima pishëyämaptinpis, yupa laquicurpis, 5runacuna astayämaptinpis, carcilman wichgayämaptinpis, yupa magayämaptinpis, segaypa uticash caycar wilacurpis, punuyta micuyta mana tarirpis. 6Saynöpis Tayta Dios munashganno alilata rurä, salvacog cashganta criyë, runacuna chiquimaptinpis cäsupäsu, ali shongu cä, Santu Espiritupa maquincho cawä, pï-maytapis cuyapä, 7rasun caglata wilacö y Tayta Diosninsi yanapämaptin imatapis rurä. Pay munashganno cawayä runacuna wilacuyashgäta wiyar Jesucristuta chasquicuyänanpämi. 8Waquin runacunami ali ricayäman y waquinnami mana ali ricayäman. Saynöpis waquinmi favornë parlayan y waquinnami washäta rimayan. Rasun caglata parlayaptëpis lulacuyashgäta yarpäyan. 9Waquenga reguiycämarpis manami regueg-tucuyämansu. Wanusimayta munar segaypa magamaptinpis maquipitami gueshpishcä. 10Runacuna chiquiyämashganpita laquicurpis cushishmi cawaycäyä. Pobri cashgäta runacuna yarpäyaptinpis Jesucristupa ali wilacuyninta wilacö runacuna salvacionta riquëzatano chasquiyänanpämi. Saynölami cay pasacho quiquëcunapa mana captinpis nistashgäcunata Tayta Dios imaypis puestupäman. 11Corintucho caycag waugui-panicuna, rabiacunayquipä captinpis rasun cagtami gamcunata cay cartacho nicämö. 12Gamcunata mana gongaypa yarparaycaptëga ¿imanirtag gongaycayämashcanqui? 13Surincunapä papänin yarparashgannömi nogacunapis gamcunapä yarparaycäyä. Sayno caycäyaptëga gamcunapis yarparcayälämay. 14Waugui-panicuna, tantyacuyay. Manami pipis yügunsu ashnutawan törutaga. Saynölami gamcunapis Jesucristuta chasquicush caycarga talucäyanquimansu jusasapa runacunawanga. ¿Imanöparä jusalicur cawag runacunawan Tayta Dios munashganno cawag runacuna tantyanacuyanman? 15Diabluwan Jesucristupis manami say yarpaylasu caycäyan. Sayno caycaptenga Jesucristuta chasquicogcunawan mana chasquicogcuna ¿imanöparä say yarpayla cayanman? 16Saynöpis ¿imanöparä ali canman Tayta Diospa templunman ïdulucunata jamasish? Nogansega Tayta Diospa templunmi caycansi. Saymi palabranchöpis Tayta Diosninsi nican: “Paycunawanmi täshä. Paycunawanmi purishä. Paycunapa Diosninmi cashä. Paycunami wamräcuna cayangapä.” 17Mastapis Tayta Dios palabrancho caynömi nican: “Jusalicur cawag runacunapita witicuyay. Ama imatapis jusalicuyaysu. Jusaynag cawayaptiquega cushishmi chasquiyäshayquipä. 18Gamcunapa taytayquimi cashä. Gamcunami wamräcuna cayanquipä. Lapanpä munayyog Dios carmi sayno në.”


text:
Uluchi
Uluchi[1] (Triatominae) nisqakunaqa runap yawarninta ch'unqaq palamakunam, chinchikunam, chaqas unquyta qatichiq.
Urin Awya Yalapi kawsaq hatun uluchiqa winchukam (Triatoma infestans).
Pukyukuna[llamk'apuy | pukyuta llamk'apuy]
- ↑ Joaquín Herrero, Federico Sánchez de Lozada: Diccionario Quechua. Estructura Semántica del Quechua Cochabambino Contemporáneo (pdf, 581 pp., 139 MB). Cochabamba, Edita D.E.F.Co. 1983. p. 496. Llajtaspichu uluchita winchuka nispa ninku? - Llajtaspiqa, wakinkuna, jatun uluchista winchuka nispa ninku. Noqanchejpajqa mayqellanpis uluchi, ari.
Hawa t'inkikuna[llamk'apuy | pukyuta llamk'apuy]
- Wikispecies nisqaqa qillqasqa p'anqayuqmi kay hawa: Uluchi


text: 1Pascuapä sogta junag pishiycaptinmi Jesús aywargan Betania marcaman. Saychömi wanushganpita cawarisimushgan Lázaro targan. 2Sayman Jesús chashganpita cushicurmi Läzarupa panincuna merendata yanucuyargan paywan micuyänanpä. Waquin runacunawan mësa cagman Jesús jamacuptinmi Läzarupis jamargan paycunawan micunanpä. Saymanmi panin Marta paycunata garargan. 3Saycho micuycäyaptinmi botëllawan María apamorgan nardu jachapita rurash chanin cuestag perfümita. Nircurmi Jesuspa chaquinman winaparcur agsanwan saquisipargan. Say perfümimi wayi junta mushcorgan. 4Saymi Jesusta entregananpä cag discïpulun Judas Iscariote nergan: 5“¿Imanirtä cay perfümita perdiycäsin? Saypa trucanga ranticushwan cargan juc wata arupacur gänashgansichöno. Nircur say guellaywanna muchogcunata yanapashwan cargan.” 6Judasmi shuntayashgan guellay sararag cargan. Sayno nergan manami muchogcunata yanapayta munarsu, sinöga quiquinpä guellayta raquinan cashmi. 7Saymi Jesús nergan: “Winapämashganpita ama jamuraysu. Say perfümitaga churaräsish manarä wanuptë winapämänanpämi. 8Muchogcunaga yanapäyänayquipä imaypis caycäyangami. Nogami isanga gamcunawan cashäpänasu.” 9Betania marcacho Jesús caycashganta musyarmi asca runacuna sayman aywayargan. Manami Jesusta ricaglasu aywayargan, sinöga Lázaro cawarimushganta ricayänanpäwanmi aywayargan. 10Läzaruta cawarisimushganpita Jesusman asca runacuna criyiptinmi mandag cüracuna Läzarutapis wanusiyta munayargan. 12Waraynin tuta runacuna musyayargan Jerusalenman Jesús aywaycashganta. Saymi Pascuaman aywag asca runacuna, palmacunata muturcur, apayargan Jesusta chasquicuyänanpä. Jesús chaptinna niyargan: “¡Tayta Diosninsi cachamushgan mandamagninsi caychönami caycan! ¡Paymi mandamagninsi rey caycan!” 14Tayta Diosninsipa palabrancho guelgaraycashgannölami manarä amansashga orgu ashnun muntash Jerusalenman Jesús chargan. Say guelgaraycashganga caynömi nican: 15“Jerusalén marcacho tag runacuna, ricayay humildi runanöla mandagniqui rey manarä amansashga ashnun muntash shamuycagta.” 16Jerusalenman ashnun muntash Jesús chaptinmi discïpuluncuna tantyayargansu imanir sayno ruraycashgantapis. Wanushganpita cawarircamuptinrämi tantyayargan Jesús rurashgancuna Tayta Diospa palabrancho nishgannöla caycashganta. 17Läzaruta cawarisimushganta musyashpanmi asca runacuna cushish Jesusta taripag shayämorgan. Pay cawarisimushganta ricag runacunapis Tayta Diosta alabaraycar aywaycäyargan. Nänipa aywayashpanmi pï-maytapis tincushgan cagta wilapäyargan Läzaruta cawarisimushganta. 19Jesusman asca runacuna criyiyashganta ricarmi fariseo runacuna niyargan: “Cananga ¿imatatä rurashun? ¡Lapan runacunami payman criyiycäyan!” 20Pascua captinmi may-say nacioncunapitapis Jerusalenman aywayargan mana Israel runacunapis. 21Paycunapita waquin runacunami Felipita ruwacuyargan: “Jesusta reguiycasiyälämay, taytay” nir. (Felipega cargan Galilea provinciacho Betsaida marcapitami.) 22Sayno manacuyaptinmi Felipe aywaycur Andresta wilargan. Nircurnami ishcan aywaycur Jesusta wilayargan mana Israel runacuna paywan tincuyta munaycäyashganta. 23Wilayaptinmi Jesús nergan: “NOGA wanunäpä cag höra chaycämunnami. 24Shumag tantyacuyay. Musyashgansinöpis trïguta murur mana pampashgaga manami winamunsu. Pampashgami isanga winamur ali wayun. Saynölami noga mana wanuptë pipis salvacongasu. Wanuptëmi isanga asca runacuna salvacuyangapä. 25“Tayta Diosta cäsucunanpa trucan quiquin munashganno cawacuyta munagcunaga manami pipis gloriaman chäyangasu. Tayta Dios munashganno cawag cagcunami isanga gloriaman char imayyagpis cawayangapä. 26Mayganpis discïpulö cayta munag cäga noga cawashgäno cawasun. Imano nacarpis mana ajayaypa gatiräyämäsun. Sayno gatirämagcunataga Taytä cushishgami chasquengapä. 27“Fiyupa laquicuymi sarimash. Sayno laquish caycarpis manami Taytäta manacömansu wanuypita sapämänanpä. Sayno wanunäpämi cay pasaman shamushcä.” 28Sayno nishpanmi Tayta Diosta manacorgan: “Munayyog cashgayquita runacuna tantyacuyänanpä gam munashgayquino lapanpis cayculäsun, papá.” Sayno manacuptinmi ciëlupita Tayta Dios nimorgan: “Manacamashgayquita imaypis rurashgänölami cananpis rurashä.” 29Sayta wiyarmi saycho cag waquin runacuna: “¡Magacuymi cash!” niyargan. Waquinnami: “¡Angilmi parlamush!” niyargan. 30Saymi Jesús nergan: “Manami gamcuna niyashgayquinösu caycan. Tayta Diosmi sayno parlamush nogaman yäracayämänayquipä. 31Runacunata Tayta Diosninsi juzgananpä cag höra chaycämunnami. Saynömi runacunata munaynincho sararag diablupis vincish cananpä höran chämongana. 32Saymi cruci camashganpita cawarircamur Israel runacunata y mana Israel runacunatapis tantyasishä nogaman yäracayämänanpä.” 33Sayno nirmi Jesús tantyasergan cruci caypa wanusish cananpä cashganta. 34Saymi runacuna niyargan: “Tayta Diosninsipa palabranchöga nican salvamagninsi Cristo imayyagpis cawananpä cashgantami. Sayno nicaptenga ¿imanirtä nicanqui wanunayquipä cashganta? Sayno captenga ¿rasunpacu Cristo caycanqui?” 35Sayno niyaptinmi Jesús nergan: “Au, Tayta Dios cachamashgan Cristumi caycä. Sayno captinpis walca junaglanami gamcunawan cashäpä. Saymi gamcunawan caycashgäyag jusayquicunata cacharir yachasishgäcunata chasquicuyänayqui. Chasquicorga wanusimaptinpis Tayta Diospa naupanman chäyanquipä. Jusayquicunata mana cacharerga manami imanöpapis paypa naupanman chäyanquipäsu. 36Sayno caycaptenga yachasishgäcunata chasquicuyay. Saynöpami gamcunapis Tayta Diospa wamrancuna cayanquipä.” Sayno nircurmi Jesús aywacorgan. Sayno aywacuptinnami runacuna musyayargansu maypa aywacushgantapis. 37Asca milagrucunata Jesús ruraycashganta ricarpis runacuna manami criyiyargansu Tayta Dios cachamushgan Cristo cashganta. 38Sayno mana criyiyänanpä cashganpitami Tayta Diosninsipa profëtan Isaías unay cayno guelgargan: “Tayta Dios, wilacuyniquita wilacuptëpis runacuna manami chasquicuyansu. Milagrucunata ricarpis manami criyiyansu.” 39Mastapis paycunapä Isaías caynömi guelgargan: 40“Tayta Diosmi yarpayninta upatacäsergan wilacuyninta mana tantyayänanpä. Saynömi shonguntapis chucruyäsergan payman mana yäracuyänanpä. Saymi payta chasquicuyansu jusalicuyashganpita perdonash cayänanpä.” 41Isaías sayno guelgargan runacuna Jesusta mana chasquicuyänanpä cashganta musyarmi. Paytami Tayta Diosninsi ricasergan Jesucristo gloriacho munayyog caycagta. 42Jesucristuta waquin Israel runacuna mana chasquicuyaptinpis waquin cag Israel runacunami isanga criyiyargan Tayta Dios cachamushgan Cristo cashganta. Saynölami Israel autoridäcunapis waquenga criyiyargan Tayta Dios cachamushgan Cristo cashganta. Sayno criyiycarpis sinagogapita fariseo autoridäcuna gargunanta mansacuyashpanmi Jesusman yäracuyashganta wilacuyargansu. 43Tayta Diospita ali ricash cayänanpa trucanga paycunaga más munayargan runacunalapita ali ricash caytami. 44Saypitana fuertipa Jesús nergan: “Nogata chasquicamag cäga cachamagnë Taytätapis chasquicuycanmi. 45Saynöpis nogata reguimag cäga cachamagnë Taytätapis reguiycanmi. 46Chasquicamagcuna Tayta Diosta reguir sacäpacushno mana cayänanpämi cay pasaman shamushcä. Saymi runacunapä noga acsino caycä. 47“Manami runacunata juzganäpäsu cay pasaman shamushcä, sinöga jusancunata perdonar salvanäpämi. Sayno captinpis nishgäcunata mana cäsucamagcunaga manami perdonashgasu cayanga, sinöga juicio nalcho in ernuman gaycushmi cayangapä. 49“Manami quiquiläpa yarpayläpitasu wilacuycä, sinöga Taytä nimashgancunalatami wilacuycä. Paymi imata wilacunäpäpis tantyasimash. 50Sayno wilacuptëmi runacuna chasquicur gloriaman chäyangapä. Saymi Taytä nimashgannöla imaypis wilacuycä.”


text: 1Mama qocha kantupi kaj llajtas, karupi kaj naciones ima, uyariwaychej: Manaraj naceshajtiy, Tata Diosqa wajyawarqa; mamaypa wijsampi kashajtillayraj, Payqa sutichawarqa. 2Payqa simiyta uj filo espadata jina ruwarqa; makimpa llanthuyninwan pakaykuwarqa. Filo puntayoj flechaman tukuchiwarqa, flecha waqaychanan wayaqapitaj waqaychawarqa. 3Chantá niwarqa: Israel, qanmin kamacheyqa kanki. Qampi jatun kayniyta rikuchisaj, nispa. 4Noqatajrí nerqani: Qhasi manakajlla trabajasqayqa, qhasillapaj kallpayta tukuchini. Chaywampis cheqamanta imachus jap'inayqa Tata Diospa makimpi kashan, t'inkaytaj Diosniywan kashan, nispa. 5Tata Diosqa mamaypa wijsanmantapacha kamachin kanaypaj ajllakuwarqa, Jacobpa ayllunta Payman kutirichinampaj, Paywan ujlla kanankupaj, imaraykuchus noqaqa Tata Diospa ñawpaqempi allimpaj qhawasqa kani, kallpaypis Diosnillaytaj kashan. 6Payqa niwarqa: Qanqa kamachiy kanki mana Jacobpa ayllusninta watejmanta sayarichinallaykipajchu, nitaj Israelmanta puchojkunata kutirichimunallaykipajchu. Astawampis waj nacionespa k'anchayninku kanaykipajpis churayki, salvacionniyta apanaykipaj tukuy kay pachaj k'uchusninkama. 7Israelpa Santo Kaj Diosnin, salvaj Tata Diosqa pisipaj qhawasqa kajman, waj llajtaspa chejnikusqankuman, ñak'arichejkunaj kamachinkuman kay jinata nin: Reyes rikususpa, sayarikonqanku, kurajkunataj rikususpa, k'umuykukonqanku, Israelpa Santo Kaj Diosnin Tata Diosrayku, pichus nisqanta junt'ampuni pitajchus ajllakusorqa, chayrayku. 8Tata Diosqa nin: Khuyana p'unchaypi uyarerqayki, salvana p'unchaypitaj yanaparqayki. Noqa waqaychasqayki, qannejtataj uj tratota tukuy runaswan ruwasaj, chay jallp'asta watejmanta mosojyachinaykipaj, saqerpayasqa jallp'astataj watejmanta rak'iranaykipaj. 9Jinallataj wisq'asqa kajkunaman ninki: Qankunaqa llojsimuychej, nispa. Laqhapi kajkunatapis ninki: K'anchaypi rikuchikuychej, nispa. Tukuy ñankunapi uywasninku mikhurakonqanku, jinallataj may orqospipis kallanqapuni mikhunaqa. 10Mana yarqhachikonqankuchu nitaj ch'akichikonqankuchu, manataj ruphaypis paykunata sonqorparenqachu, nitaj intipis paykunata ruphanqachu, imaraykuchus paykunamanta khuyakojqa paykunata pusanqa yaku juturisman. 11Orqosniyta jatun ñankunaman tukuchisaj, chay ñankunataj sumaj pichasqa kanqanku. 12Kaykunaqa karumanta jamonqanku, jaqaykunataj wichaynejmanta jamonqanku, wakintaj inti yaykuynejmanta, wakintaj Asuán jallp'asmanta jamonqanku. 13Cielo, kusiywan takiy ari; kay pacha, mayta kusikuy. Qankunapis orqos, kusiywan qhapariychej, imaraykuchus Tata Diosqa ayllunta sonqochan; ñak'arichisqa kajkunamanta khuyakun. 14Jinapis Sión llajtaqa nerqa: Tata Dios saqerpariwan; Señorqa noqata qonqarpariwan, nispa. 15Uj warmeqa wawitanta qonqarparinmanchu? Wijsanmanta llojsej wawanta manachu munakunman? Pay qonqapunman chaypis, noqaqa ni jayk'aj qonqasqaykichu. 16Makiyman sutiyki qhelqasqata apaykachayki, muyuyniykipi kaj perqasniykitapis qhawashanipuni. 17Llajtaykita watejmanta sayachejkuna usqhayllata chayamonqanku. Chay tukuy imasniykita chinkachejkuna, urmachejkunawanqa riponqanku. 18Umaykita oqharispa, muyuyniykita qhawariy; kaykunaqa tukuynejmanta tantaykukuspa, jamusunku. Tata Diosqa nin: Noqa kawsayniyrayku jurani: Chay tukuyninkuwan qanqa novia p'achaswan jina sumajta p'achallikunki, chaykunawantaj sumaj k'achanchasqa kanki. 19Llajtaykeqa thuñisqa, phirisqa karqa, ch'impacha. Kunantajrí jallp'aykeqa aylluykipaj k'ullku kanqa. Urmachisojkunataj karupi kanqanku. 20Pikunachus nacekorqanku jatun llakiypi kashajtiyki, chay wawasniykeqa nisonqanku: Kay jallp'asqa ancha k'ullku noqaykupajqa; aswan jatunta wakirichipuwayku tiyakunaykupaj, nispa. 21Qantaj sonqoykipi ninki: Pitaj kay wawasta nacechipuwarqari? Noqajtaqa manapuni wawasniy karqachu, nitaj wawayoj kayta aterqanichu. Noqa karuman apachisqa, wijch'usqataj karqani. Pitaj kaykunata uywanman karqari? Noqataqa sapayta saqerpariwarqanku. Kaykunarí maypitaj karqankuri? nispa. 22Ajinata Tukuyta Kamachej Tata Dios nin: Noqa makiyta oqharispa, nacionesta kamachisaj; chay runaspaj uj señata ruwasaj wiphalata oqharispa. Churisniykita marq'ayninkupi apamonqanku, ususisniykitapis q'epinkupi apamonqanku. 23Reyesqa uywaqesniyki kanqanku, reinaspis ñuñuchisojkuna kanqanku. Paykunaqa pampaman umankuta chayachinankukama ñawpaqeykipi k'umuykukonqanku; chakisniykipi jallp'as kajtapis qallunkuwan llajwasonqanku. Ajinapi qanqa yachanki Noqa Tata Dios kasqayta; Noqapi atienekuwajkunaqa mana jayk'ajpis p'enqachisqa kanqankuchu. 24Kallpasapa soldadomanta imatachus qhechusqanta qhechuyta atisunmanchu? Uj jap'isqa runaqa presochajninmanta ayqekuyta atinmanchu? 25Tata Diostajrí nin: Cheqamanta jap'isqa runaqa chay jina kallpayoj soldadoj makinmanta qhechusqa kanqa; uj jap'isqapis sajra sonqo runaj makinmanta qhechusqa kanqa. Qanwan churanakojkunawan Noqa churanakusaj, Noqa kikiytaj wawasniykitaqa salvasaj. 26Chay ñak'arichisojkunaman kikin aychallankutataj qarasaj; yawarnillankuwantaj vinowan jina paykunata machachisaj. Ajinamanta tukuy runas yachanqanku Noqa Tata Dios salvajniyki kasqayta, Jacobta kamachej may atiyniyoj kasqaytataj.